text:
Rugamba Olivier avuga ko se yahoraga akurwa mu kazi azizwa ibitekerezo bye
Rugamba Olivier, umuhungu wa Rugamba Sipiriyani wishwe mu gihe cya Jenoside yakorewe Abatutsi mu 1994, avuga ko se yagize ibihe byiza kuri Leta yakoranye nazo ariko akanagira ibihe bibi byanaruse ibyiza yagize igihe kinini, byanamugejeje ku rupfu we n’umuryango we hafi ya wose.
Rugamba Olivier avuga ko se yize kandi ko yari umunyabwenge cyane byanatumye hari imyaka yagiye asimbukishwa akiga igihe gito kuko yari umuhanga mu ishuri.
Rugamba Oliver ariko ashimangira ko umubyeyi we yagize ibihe byiza ariko akanagira ibihe bibi byabaye igihe gito ariko bikarusha ubukana ibyiza yagize igihe kinini.
Ati:”Rugamba ni umuntu wagize ibihe byiza kuri Leta yakozeho, agira n’ibihe bibi cyane nkeka ko umuntu ashyize ku munzani, ibihe yagize bibi bifite imyaka mike ariko bifite uburemere busumba ya myaka yindi yagizemo ibihe byiza."
Yakomeje agira ati: "Ni umugabo wize amashuri, yarize aratsinda yewe hamwe na hamwe mu mashuri amwe za pirimeri bagendaga bamusimbukisha imyaka kuko yari umuhanga. Tumeneyereye ko pirimeri (primaire) umuntu yiga imyaka 6 ariko we yayize mu myaka 5 kubera ko aho yize mu bapadiri babonaga atsinda neza.”
Rugamba Olivier avuga ko se umubyara yahise akomereza mu iseminari ndetse akaza no kujya mu isemirani nkuru I Kabgayi kwigira ubupadiri ariko akaza kubireka asigaje imyaka ibiri ngo abe umupadiri. Uyu muhungu we avuga ko se yaretse kuba padiri bitewe n’uko ngo yabonaga indangagaciro yasanze mu gipadiri zihabanye n’izo yatekerezaga ko zibayo mbere y’uko ajya kubyiga.
Rugamba ngo yahise akomereza muri kaminuza I Burundi nyuma ndetse aza no kwerekeza mu Bubiligi gukomerezayo amashuri ye.
Avuga ko se yaje gukorera Leta yo ku bwa Perezida Kayibanda ariko akaza kumwirukana kuko yihaye ibyo kurengera abatutsi ku Kibuye aho yari yamujyanye kuyobora.
Ati:” Nyuma yaje gukora ku bwa Kayibanda ariko nyuma aza kumwirukana yamugize perefe ku Kibuye aramubwira ati ndagusaba kujya ku Kibuye hari abatutsi bigometse genda ubankize undi ahageze arabwira ati ntimugire ikibazo ntawuzabakoraho mpari Kayibanda ati si ibyo nagutumye amukuraho.”
Rugamaba ngo yahise asubira kwiga ariko n’aho agarukiye ibikorwa bye ngo ntibyatumaga aramba mu kazi kugeza igihe yiciwe muri Mata 1994 ndetse na bamwe mu bagize umuryango we.
Ati:”Asubira kwiga, aragaruka ajya muri Minisiteri y’uburezi, nyuma naho aza kuhava kugeza ubwo agiye muri IERST baza kuhamukura naho kubera ko yari amaze igihe ibintu uko abibona ariko abivuga adahishira, baravuga bati uyu nguyu ntabwo twashobokana kugeza ubwo ku itariki ya 7 z’ukwa kane muri 94 saa tatu za mu gitondo baje baramwica n’umuryango we. Sinavuga ngo ni wose kuko jyewe mpari ariko yari yarabyaye abana 10 bica 6 ubu turi bane."
Rugamba Olivier ashimira se ko yanze guceceka akavuga ibintu bibi yabonaga bibera mu gihugu abicishije mu busizi ndetse akanavuga ko hari n’abandi bahanzi babicishije mu busizi bagatanga ubutumwa bwubaka.
Rugamba Olivier asaba abahanzi b’iki gihe guhanga ibintu bitanga ubutumwa bwubaka umuryango nyarwanda.


c: text/html

text:
Pome (izina ry’ubumenyi mu kilatini : Malus domestica ; izina mu gifaransa: pomme ) ni igiti, urubuto n’ikiribwa.
Uru rubuto rwa pome ruba mu muryango w’ibimera witwa Rosaceae.
Pome ni urubuto ruzwi cyane mu ngere mberabyombi cyane cyane ku Mugabane w’Uburayi, aho abaturage bamaze igihe kirekire barurya, naho bimwe mu bihugu by’Afurika nk’u Rwanda bikaba bibonye izi mbuto vuba, ndetse zikaba zigihenze cyane aho igiciro kibarirwa hagati y’amafaranga 200-500.
Nubwo usanga igiciro cyazo kiri hejuru usanga ari zimwe mu mbuto zikunzwe na benshi cyane ku isi, naho muri Afurika zigakundwa n’abifite. Ahanini usanga izi mbuto zikundirwa kuba zikungahaye kuri Vitamini C.
Aya makuru avuga ko muri garama 100 z’urubuto rwa pome, habamo ubushobozi bwa anti oxidant, bungana n’ubwa garama 1500 za vitamini C ibonetse mu zindi mbuto cyangwa ishobora gutangwa nk’umuti kwa muganga.
Aya makuru avuga ko atari byiza guhata uru rubuto rwa pome mbere yo kururya, kuko igishishwa cy’inyuma ari cyo gikungahaye cyane muri vitamini C kurusha uduce tw’imbere.
Aya makuru akomeza avuga ko nibura byakabaye byiza umuntu ashoboye kurya urubuto rumwe rwa pome ku munsi, ibi bishobora gutuma atagira ibibazo bikomoka ku kurya ibinyamavuta byinshi binakungahaye kuri cholesterol.
Ese ni gute ubuhinzi bwa Pome bukorwa
Ubuhinzi bwa pome burashoboka uhereye ku mbuto za pome (graines) cyangwa ukaba wahera kuri pome babanguriye hanyuma igatanga urugemwe. Pome ishobora guhingwa kubuso buto cyangwa bunini aha umuhinzi niwe uhitamo bitewe n’ingano y’ubutaka afite.
Guhinga pome uhereye kumbuto zayo
Iyo ukoze ubuhinzi bwa pome wifashishije imbuto ziboneka murubuto rwapome rwasaruwe rukuze neza bifite akamaro kanini kuko ntamafaranga utakaza kuko ubusanzwe zambuto zagombaga kujugunywa zibyazwa umusaruro , kugirango pome yakomotse kurubuto rwameze itangire gutanga umusaruro hazashira igihe kigera ku myaka hagati 5-10
Pome iterwa mugihe cy’imvura bikaba byiza iyo imaze kugira nibura uburebure bwa 60 cm .
Guhinga:
Hitamo umurima uri ahantu hava izuba, ahantu hadakunze kuboneka umuyaga. Iyo uri buhnge pome nyinshi ugomba gusiga intera ingana na 10m hagati y’urubuto n’urundi, ugomba kuyishyira mu mwobo ufite 90 cm z’ubujyakuzimu na 60 cm z’ubugari, ukabanza kureba neza ko ntamabuye cyangwa ibyatsi bibi bigaragara muri uwo mwobo bishobora kuba byabangamira urubuto ugiye gutera .
Ubuhinzi bwa pome
Pome (izina ry’ubumenyi mu kilatini : Malus domestica ; izina mu gifaransa: pomme ) ni igiti, urubuto n’ikiribwa.

robotstxt: allowed

filter: keep


text:
Kuba mu midugudu byabagiriye akamaro kuburyo ntawe bakwifuriza kuguma mu manegeka, nk’uko Imfura Anastase utuye mu Murenge wa Gasaka muri aka Karere abivuga.
Agira ati” Kuba mu midugudu byatumye twegerezwa ibikorwa remezo, ndetse binadufasha kwicungira umutekano”.
Avuga ko umuriro, amazi, amashuri, ivuriro ndetse n’imihanda byabegerejwe.
Anavuga kandi ko ibiza byajyaga bibasenyera bikanatwara ubuzima bwa bamwe mu manegeka, ubu byabaye amateka kuri bo.
Mu gihe abaturage bashima iyi gahunda bakanayiratira bagenzi babo, Akarere kavuga ko kagiye kurushaho kongera imidugudu hagamijwe kunoza imiturire.
Akarere ka Nyamagabe gasanganywe imidugudu itandatu irimo, uwa Kirehe, Nyabivumu, Uwinyana, Kitabi, uwa Mbazi, n’uwa Munyinya na Birambo.
Muri iyi midugudu yari isanzwe hazongerwaho umudugudu mushya wa Mugano, hanavugururwe uw’ Uwinyana wongerwamo ibikorwa remezo.
Ibi bikorwa bizatwara agera kuri miliyoni 759 z’amafaranga y’u Rwanda, nk’uko Mugisha Philbert uyobora aka karere abisobanura.
Agira ati “Mu mudugudu wa Mugano, hazubakwa amazu 40, hubakwe Biogaz izakoreshwa muri ayo mazu, hatangwe n’ inka muri buri muryango uzahatura”.
Avuga kandi ko muri uyu mudugudu hazakorwa umuhanda wa kilometero 11, hagasanwa umuyoboro w’amazi ndetse hakubakwa ishuri ribanza rifite ibyumba 10.
Mu mudugudu w’Uwinyana uzavugururwa, Mugisha avuga ko abawutuye batorojwe bazorozwa, hanashyirwemo ibikorwa birengera ibidukikije.


text:
Byagarutsweho kuri uyu wa mbere tariki 22 Kanama 2016, mu nama yahuje ubuyobozi bw’akarere ka Nyagatare, urwego rw’inkeragutabara, abashinzwe ubuhinzi mu mirenge, abacuruzi b’inyongeramusaruro n’amakoperative y’abahinzi.
Lt Col Celestin Muberuka ukuriye inkeragutabara mu karere ka Nyagatare yavuze ko baje kunganira ubuyobozi gukemura ibibazo biri mu buhinzi.
Yagize ati “Umutekano ukomeye ubu ni uguhangana n’inzara. Tugiye gufatanya dukemure ibibazo by’inyongeramusaruro kuko hari abaturage batayibonaga kubera imikorere mibi y’abacuruzi bayo.”
Kayitare Didas umuyobozi w’akarere wungirije ushinzwe ubukungu, yavuze ko uburyo inyongeramusaruro yageraga ku muhinzi bwahindutseho gato.
Igihembwe cy’ihinga A 2017, umucuruzi w’inyongeramusaruro ngo azajya ayigezwaho na kompani APTC (Agropressing Trust Cooperation Ltd) y’inkeragutabara aho kuba umcuruzi uyikura mu mahanga.
Kayitare Dias avuga ko ikigamijwe ari ukunoza imikorere no guhindura ibitagendaga neza bityo imbuto n’ifumbire bitujuje ubuziranenge bicike.
Ati “Hari aho byakorwaga nabi, ifumbire cyangwa imbuto bikaba bitujuje ubuziranenge. Ubu inkeragutabara zizajya zibanze zibigenzure bigere ku muhinzi ari nta makemwa.”
Ubu uhagarariye inkeragutabara mu mudugudu, umukangurambaga w’ubuhinzi n’umukuru w’umudugudu barimo gukora urutonde rw’abazahabwa nkunganire.
Nkunzwenimana Jean d’amascene umuyobozi wa koperative COTEBARU, avuga ko ubundi hari abatindaga guhabwa inyongeramusaruro bitewe n’urutonde rwakozwe nabi.
Kuba ruzajya rukorwa n’abantu batatu, bizatuma ibyagarukaga ku mudugudu bivuye ku mucuruzi w’inyongeramusaruro kubera amakosa arimo bitazongera kubaho.
Ati “Ni inyungu ku muhinzi kuko ubundi urutonde rwakorwaga n’umuntu umwe yagira icyo yibeshyaho bikazagaruka gukosorwa bivuye mu mucuruzi w’inyongeramusaruro, umuhinzi agakererwa ihinga. Ubu ntibizongera rwose.”
Bandiko Frank umucuruzi w’inyongeramusaruro, avuga ko ubu bufatanye bw’inzego zitandukanye buzatuma nabo bacuruza byinshi. Ariko na none ngo uburyo butanoze mu bucuruzi bw’inyongeramusaruro bugiye gucika.
Akarere ka Nyagatare gateganya hegitari 37.050 zizahingwaho ibihingwa bitanu byatoranijwe.


text:
"Nitwa Ingrid. Nakijijwe mifite imyaka 14. Nkomoka ahitwa i ‘Douaisis’ (mu majyaruguru y’ubufaransa). Guhera mu w’2006, nabaga mu Bubiligi. Nkimara gukizwa nahise ndeka itabi. Mbese, natangiye kurinywa ku myaka 12.
Hashize imyaka 3 nyuma yo gukizwa, narisubiyeho. Nararinyoye cyane birenze uko byari biri mbere. Nyuma, ku yindi nshuro narongeye ndarihagarika, gukomeza. Mu w’1996, narongeye ndisubiraho ndetse noneho sinongera no kurireka. Ubwo, natangiye kujya mbeshya abantu ba hafi yanjye ndetse n’abo mu itorero. Mu w’1998, navuye I ‘Douaisis’ njya I ‘Lille’. Ngezeho naho, natangiye kubeshya buri wese. Hagat’aho, nari nzi neza ko umukristo atagomba kunywa itabi. Nakomeje kubaho gutyo.
Nakoze ubukwe mu w’2002. Nabanye n’umugabo wanjye mu kinyoma kuburyo narinyoye ubudahagarara. Najyaga no kurinywa nkajya mu bwihisho aho atari bumbone. Natwise 3. Ariko nubwo nabaga ntwite nabwo nararinywaga. Mfite abana batoya. Ariko babiri banyuma barwaye asima. Muri make, umunsi umwe naje gutinyuka naturira umuvandimwe mugenzi wajye muri Kristo, mubwira ko nanywaga itabi. Ubwo natangiye kujya mvuga uburyo itabi ryari ryarambase. Narabatuwe. Kuva ubwo, sinongeye kunywa itabi.”
Ubu arashima Imana yamukuye mu bubata bw’itabi. Arahamya ko yakiriye urukundo rw’Imana. Avuga ko urukundo rw’Imana rutagira akagero.
Aragira inama uwaba yarananiwe kureka itabi gukomeza gushakisha Imana, kandi ko akwiye kwisunga Imana akegera umuntu ukomeye mu myizerere akamufasha.
Ingrid, belgique


text:
sam.
28
août
2010
AMASOMO
1. Siraside 3,17-18.20.28.29
2. Abahebureyi 12,18-19.22-24
3. Luka 14,1.7-14
Ijambo ry'Imana ryo kuri iki cyumweru, riribanda ku mugenzo mwiza wo kwicisha bugufi, kumenya gucisha make no kwirinda gukabya.
Mu isomo rya mbere baratubwira bati:"mwana wanjye, ibikorwa byawe ujye ubikora mu bwiyoroshye, uzakundwa kurusha rugabishabirenge. igihe cyose uko uzajya ugenda ukuza icyubahiro, ujye urushaho kwicisha bugufi, Nyagasani azabigushimira".
Uku gucisha make no kwicisha bugufi, uku kumenya ko muri iyi si atari njye muntu w'igitangaza ugomba guhabwa umwanya wa mbere w'icyubahiro Ivanjili y'iki cyumweru irabigarukaho.
Yezu yatumiwe ku meza: ni ku nshuro ya gatanu mu Ivanjili ya Luca Yezu ajya gusangira n'abamutumiye. Turibuka ko yagiye kwa Matayo-Levi (5,29), k'umufarizayi (7,36), kwa Mariya na Marita (10,38) no ku wundi mufarizayi (11, 37). Ubu yatumiwe n'umwe mu bakuru b'Abafarizayi.
Mu gihe abatumirwa barwanira imyanya y'imbere kugira ngo ifunguro rize kubageraho neza uko bifuza, Yezu wakundaga kwitegereza ibintu kandi akaba ari umwigisha utararyaga indimi, wibandaga kukwigisha inyigisho zishingiye kubuzima bwa buri munsi kandi zigera k'umutima zikanyura abazumva, ahereye kubyo yabonaga aho, yaboneyeho umwanya wo kwigisha umugenzo wo kwicisha bugufi.
Ubwirasi no kumva ko wihagije, ko uri kamara muri byose ukaba igihangange, Yezu ati ibyo ntibikingura ijuru. Ahubwo gucisha make, kwiyoroshya, guharanira ubutabera no gukunda muntu, nibyo rufunguzo rw'ijuru. Yezu ati."uwikuza azacishwa bugufi, naho uwicisha bugufi azazamurwe". Ijuru risaba rero muntu kwiyambura ibitekerezo ko ari kibasumba, ko ari igihangange gishobora no kwikiza kikinjira ijuru kititaye kubandi. Yezu arashaka kutwibutsa ko ikidukiza ari impuhwe z'Imana n'urukundo rwayo. Ikidukiza n'urukundo dukunda abavandimwe no kumva ko tuzataha ijuru nidufatanya n'abandi kuko agakiza ari aka twese atari ak'umuntu ku giti cye.
Yezu aragruka kandi ku bantu bagomba kwitabwaho, bagomba gutumirwa mu birori byacu. Ni abakene, n'impumyi, ni ibicumba. Si abaherwe, ahubwo ni abadafite. yezu arifuza ko urukundo rutari mpa nguhe, rwa rundi rw'ukuri kandi rwuzuye, rwa rundi ruzana impunduka muwurutanga no muw'uruhawe, ko arirwo rukiza, kandi ko ari rwo yaje kumenera amaraso kugira ngo tumwigireho gukunda. Tujye duhora twibuka ko atwigisha ko atazanywe no kugira abagragu bamuhereza, ahubwo yaje kuba umugaragu uhereza muntu.
Icyumweru cyiza.


text:
Mu buzima bwa gikristo iyo umuntu akurusha kubabarira mu by’ukuri ushatse wavuga ko aba akurusha gukura mu gakiza kuko ntushobora kuzagera mu bwami bw’ijuru utaratera intambwe yitwa kubabarira. Aha impamvu ni uko iyo umuntu ashaka ko Imana imubabarira nawe bimusaba kubabarira kuko ariko Bibiliya ivuga.
“Kuko nimubabarira abantu ibyaha byabo, na So wo mu ijuru azabababarira namwe, ariko nimutababarira abantu, na So na we ntazabababarira ibyaha byanyu’’ (Matayo 6:14).
Iri jambo icyo ritwibutsa ni uko mbere yo kujya mu ijuru birumvikana ko tugomba kuba twarababariwe ariko kandi Imana iradusaba natwe kubabarira abantu ibyaha byabo.
Ibintu ukwiye kuzirikana mbere yo kubabarira:
Burya ntushobora kubabarira utababaye, hari igihe umuntu avuga ati “birakabije yewe hari n’uvuga ati “N’Imana ntiyabura kubyumva wahera he umubabarira koko?’’ ariko icy’ingenzi ni icyo Ijambo ry’Imana rivuga.
Kubabarira si igikorwa cyo ku munwa gusa ahubwo ni igikowa cy’umutima.
Kubabarira si ukwibagirwa nk’uko bamwe bajya babyibwira.
Kubabarira si ukwirengagiza cyangwa kurenzaho.
Kubabarira si ugushyira mu bwenge busanzwe kuko aha ushobora guha imbabazi uwazigusabye gusa, yewe naho waba ubyumva kimwe na benshi ariko wenda ibyo bibwira si ibyo Imana yibwira kandi n’inzira zayo zitandukanye n’izabo. Aha si ukuvuga ko Imana yirengagiza ko wababajwe ariko ntibiyibuza kugusaba kubabarira kuko icy’ingenzi ni ugukora icyo Imana igushakaho.
Zimwe mu ntambwe zo kubabarira:
Kumenya ko icyaha ari gatozi, kudashyira abantu mu gatebo kamwe. Hari igihe umuntu aguhemukira wajya ubona n’uwo bafitanye isano ukumva nawe wamufata gutyo ariko si byiza na gato
Gukura amaso k’umunyabyaha ukamenya ko afite shebuja Satani umuri inyuma wamushutse. Igihe Yesu abwira Petero ngo “mva inyuma” Satani yari abizi ko ari Petero umuri inyuma ariko yabwiye Satani kuko aziko ariwe umukoresheje.
Kubaka ku mahame y’ijambo ry’Imana kurusha ay’abantu.
Hari igihe abantu bumva ibintu ukuntu bagatekereza ko n’Imana ikwiye kuba ari ko ibyumva ariko ibi ntibikuraho ukuri kw’ijambo ry’Imana n’icyo ridusaba. Aha rero urwego rwose waba warababayeho dukwiye kwitoza kubabarira kugira ngo tubone kuzaragwa ubwami bw’Imana kandi nayo yiteguye kutubabarira ibyaha byacu.


text:
Zaburi 22:22 kiza ubugingo bwanjye inkota, Icyo mfite rukumbi ugikize ubutware bw’Imbwa.
Ubuzima tubamo muri iy’isi buragoye kandi bwuzuyemo ibiturwanya byinshi. Akenshi satani n’ingabo ze iyo babonye batabashije kubona ubuzima bwawe baharanira gushaka kwica ubugingo bwawe kandi ubugingo nibwo bw’ingenzi ku bizera nyakuri.
Ikintu ukwiye gusaba Imana nuko yahora irinda ubugingo bwawe iminsi yose kandi igahora iguha kunesha kuko tubayeho mu buzima bw’urugamba, niyo mpamvu Pawulo yanditse aravuga ati” Narwanye intambara nziza, narangije urugendo, narinze ibyo kwizera.” 2Timoteyo 4:7.
Kubera ko Pawulo yari yarasobanukiwe neza ko ubuzima ari urugendo, kandi ibanga ryo kubona ubugingo rikaba ari ukurinda ukwizera kwawe ntikunyeganyege, nibyo byatumye yemera kwitanga uburyo bwose bushoboka kugira ngo azarangize urugendo arwanye kandi anesheje bizamushoboze kuzabona ikamba yatsindiye kubwo kwizera umwami Yesu Kristo.
Niba wita ku iherezo ryawe rero, igihe ni iki ngo ukomeze urugamba kandi urwane intambara nziza yo kwizera kugira ngo satani atava aho akunyaga ikamba ryawe. Bibiliya itubwira itwihanangiriza ko tugomba gukomeza icyo dufite kugira ngo hatagira utunyaga ikamba ryacu, mu yandi magambo ikamba turarifite ahubwo icyo dusabwa ni ukuba maso tugakomeza kwizera umwami Yesu Kristo, dukora ibitunganye kugira ngo tuzahabwe ubugingo buhoraho ubwo Kristo Yesu azaba agarutse natwe turirimba indirimbo zo kunesha.
Nkwifurije ko wazavuga wirata nka Pawulo uti” Narwanye intambara nziza none ndangije urugendo kubwo kurinda ibyo kwizera muri jye.”


text:
Gatsibo: 80% by’ibyaha bikomoka ku biyobyabwenge
Inzego z’umutekano n’Ubuyobozi bw’Akarere bamena kanyanga y’inkorano Kuri uyu wa kane tariki 21/5/2015, mu karere ka Gatsibo mu Mirenge ya Ngarama na Kabarore, habereye igikorwa More...
Huye: Urubyiruko rwandikiye inteko ruyisaba ko itegeko nshinga ryahinduka
Urubyiruko rwo mu karere ka Huye rwandikiye inteko ishinga amategeko umutwe w’abadepite, ruyisaba ko ingingo ya 101 muri iryo tegeko igena manda z’umukuru w’igihugu yahinduka, kugirango ruzabashe More...
Rwamagana: Guverineri Uwamaliya yasabye Intore zo ku Rugerero guharanira impinduka
Abasore n’inkumi barangije amashuri yisumbuye, bakaba bari bamaze iminsi 3 mu Itorero ryo ku Rugerero mu karere ka Rwamagana, barasabwa kuba umusemburo w’impinduka nziza bihereye aho batuye kandi More...
Ngororero: Intore zatojwe umuco wo guhiga no guhigura
Bishimiye ibyo bakuye mw’Itorero Mu ntangiro za 2015 abasore n’inkumi barangije amashuri yisumbuye bagera ku 1359 bashyize ahagaragara imihigo bazesereza iwabo mu midugudu. Nyuma y’inyigisho More...
Nyagatare: Urubyiruko rugiye kurindwa ibishuko
Gahunda yo gutangiza gutoza urubyiruko umuco yabanjirijwe no gutera ibiti. Ibishuko biganisha ku buraya buvamo gutwara inda zitateguwe, indwara zandurira mu mibonano mpuzabitsina no kwishora mu biyobyabwenge More...
Rusizi: Urubyiruko rw’abanyeshuri rurasabwa kwirinda kwishora mu ngeso mbi.
Abitabiriye umuganda Basile aganira n’urubyiruko n’ababyeyi barwo nyuma y’umuganda Muri ibi bihe by’ibiruhuko, urubyiruko rw’abanyeshuri  rwo mu karere ka Rusizi rurasabwa More...
Karongi: Gutahiriza umugozi umwe n’izindi nzego ngo ni byo bizatuma urubyiruko rushobora kwesa neza imihigo
Kuri uyu wa 12 Ugushingo 2014, abagize Inama y’Igihugu y’Urubyiruko mu Karere ka Karongi bahigiye imbere y’ubuyobozi bw’akarere ibyo rwiyemeje kugeraho maze bugaragaza ko rukeneye gushyigikirwa More...
Abagize inzego z’urubyiruko bahize kuzamura urubyiruko rufite intege nke
Intore z’abagize inzego z’urubyiruko zitangaza ko mu mihigo zihaye harimo gufasha urubyiruko rufite intege nke kugira ngo narwo ruzamuke ruve mu bukene bityo imbaraga zarwo ruzikoreshe, rwubaka u More...
Karongi : Urubyiruko rurasabwa kurangwa n’indangagaciro z’umuco Nyarwanda no kwiyubaha
Muri iki gihe u Rwanda rwitegura kwizihiza umunsi mukuru wo kwibohora usanzwe uba ku wa 4 Nyakanga, Ubuyobozi bw’Akarere ka Karongi buributsa urubyiruko ko ntawakubaka igihugu adafite ubuzima bwiza bityo More...
URUBYIRUKO RUFITE INSHINGANO YO KURINDA IBYAGEZWEHO
Urubyiruko rwari mu nteko rusange Nyagatare. Gufasha urubyiruko kwihangira imirimo hagamijwe ko rwiteza imbere niyo ntego akarere ka Nyagatare gafite. Gusa ariko narwo ngo rwiteguye gukomeza kubumbatira umutekano More...


text:
Muri iyo nama y’Inteko rusange, Umuyobozi w’Umujyi wa Kigali wungirije ushinzwe Imibereho myiza y’abaturage, Judith Kazayire, yibukije Abanyamuryango ba FPR-Inkotanyi ko mu mihigo y’Akarere ka Kicukiro harimo ko uyu mwaka uzarangira buri muturage wese afite amazi.
Ati “Hari umushinga wo kwagura imiyoboro y’amazi ku bufatanye na WASAC ndetse n’Umushinga witwa ‘Water for People’, ‘Amazi kuri bose’, ku buryo rwose dufite icyizere cy’uko uriya mwaka uzajya kurangira akarere kose gafite amazi, biri mu mihigo kandi tuzakora ibishoboka byose tubigereho ariko by’umwihariko nk’abanyamuryango, natwe twabigiramo uruhare maze ikibazo cy’amazi kigakemuka.”
Ruhurura imwe mu Mujyi wa Kigali
Nk’uko Judith Kazayire yakomeje abigaragariza abo banyamuryango, ikibazo cya ruhurura mu Mujyi kirazwi, ariko ikigaragara cyo ntikiri mu bigomba gukemurwa vuba dore ko muri uyu mwaka w’imihigo hazubakwa imwe yonyine.
Ati “Ikibazo cya ruhurura si mu Murenge wa Kigarama kiri gusa, ariko mu by’ukuri mu rwego rw’Umujyi wa Kigali hari za ruhurura nyinshi zikeneye kubakwa, tukaba duteganya kujya twubaka izigera kuri eshatu mu mwaka, ariko muzi ko kuzubaka bihenze, ariko kandi ubu hari gukorwa inyigo, …uyu mwaka turateganya kubaka ruhurura imwe mu karere ka Nyarugenge, ariko nabizeza ko n’iziri muri uyu murenge wacu na zo zizagerwaho.”
Yakomeje asaba ko mu butore abo banyamuryango basanganywe, bajya bishakira ibisubizo igihe ibirambye bitaraboneka, bagakora umuganda, bareba ibikenewe byose byakwitabwaho kugira ngo ruhurura zitaba imbogamizi ku buzima bw’abaturage.
Hazahangwa imihanda mishya
Muri gahunda y’ibikorwa by’Umujyi wa Kigali harimo guhanga imihanda no gusana ihasanzwe yashaje. Muri iyo mishya hakaba harimo n’izatuma uduce tw’icyaro duhahirana byoroshye n’utwo mu Mujyi mu Karere ka Kicukiro n’utundi bituranye.
Kazayire ati “Hari umushinga dufite mu Mujyi wa Kigali witwa ‘Ibirometero 54’, bikazubakwa n’abashinwa, ndetse amakuru meza ku murenge wa Kigarama ni uko hari imihanda itatu igomba kububakirwa. Imihanda ya kaburimbo, hari uzava Nyamirambo ugaca mu Miduha, ukazamuka muri Kariyeri-Rebero ukagera i Nyanza. Hari undi uzaturuka ku wa Cercle Sportif mu Rugunga, ukazatambika ugahura n’uwo mu Cyumbati.”
Yakomeje avuga n’indi mihanda yafunguwe mu Kagari k’Akarugira na Kigarama izatunganywa ikubakirwa n’imiyoboro y’amazi, ndetse hagahangwa n’indi mu Kagari ka Bwerankori.
Umunyamabanga Nshingwabikorwa w’Umurenge wa Kigarama, Mugabo Alexis yatangarije IGIHE ko mu mwaka w’ingengo y’imari washize, ku bufatanye n’abaturage, babashije gutunganya imihanda ihuza utugari, bagakusanya n’amafaranga yifashishijwe mu gusana iyangiritse.
Ati “Abaturage bakusanyije amafaranga yo korozanya muri gahunda ya Girinka, ahaguzwe inka 10 zatanzwe mu tugari dutandukanye.”
Yakomeje atangaza ko abaturage baniyubakiye ibiro by’utugari bigezweho by’amagorofa, aho yatanze urugero rw’Akagari ka Bwerankori n’aka Kigarama, byatangiye kubakwa mu mwaka washize, aho byitezwe kuzuzwa muri uyu mwaka.
Umurenge wa Kigarama ugizwe n’utugari dutanu, tubiri tukaba ari two tutarubakirwa ibiro, ak’Akarugira ko kakaba gasigaje kubakirwa inzu mberabyombi, ibikorwa byose bigirwamo uruhare n’abaturage b’uwo murenge.


text:
Aug 30, 2016 Adolphe Mitali Andi makuru 0
Ni urugero rwiza rwo gukurikizwa.
Abakristo bishyize hamwe kw’izina rya “Sreet Pastors”, ( Abapasteri bo mu muhanda), mu gihugu cy’Ubwongereza,bashyize itangazo ritabariza abana b’abakobwa bakiri bato (mineures), bari mu kaga ko gushorwa mu mibonano mpuzabitsina mu mugi wa Tedford . Icyo gikorwa kikaba cyarabaye kuwa27 Kanama, nkuko Ikinyamakuru Daily Mirror kibitangaza ari nacyo cyasohoye iri tangazo.Muri iyi myaka ishize abakobwa bato bagera kw’ijana bakorewe ibyo bikorwa n’udutsiko tw’abasore b’Abanyapakistani, baba muri uwo mugi.
Abo ba ” Pasteri bo ku mihanda”, baturuka mu matorero ya gikristo ari aho muri uwo mugi, bakaba bakora igikorwa cyo kwegera abana b’abakobwa, basohotse mu tubyiniro nijoro, bakabatega amatwi bakabaganiza bakabaherekeza, cyangwa byaba ngombwa bakabarinda izo nsoresore ziba zigambiriye kubagirira nabi. Icyo gikorwa bamaze imyaka 5 bagitangiye.Bagiye babuza kenshi ko abo bagizi banabi bajyana abo bana mu mamodoka yabo, aho bagenda bakabaha ibiyobyabwenge, Kandi bagiye bamenyesha Polisi iby’ubwo bugizi bwa nabi .Pasteur Keith Osmund Smith ubayobora, akaba akomoka mw’itorero ry’Ababatista, yavuze ko atizera cyane ko Polisi yaba yaritaye kubyo bayimenyesheje byose.” Mbere , Raporo zacu zageraga ku ba Polisi bakuru, ariko sinahamya ko byose bagenda babikurikirana.”Ibikorwa nk’ibyo muri 2012 byafungishije abagizibanabi 7. Tedford ituwe n’abaturage 155.000, ubugizi bwa nabi bugirirwa abana b’abakobwa muri uyu mugi bukaba buri mu kigero cya mbere mu gihugu cy’Ubwongereza. Ibi biributsa ibyo mu mugi wa Rotherham, byatangajwe muri 2014, aho 1400 b’abana b’abakobwa, bafashwe ku ngufu, abandi bagashorwa mu buraya ku ngufu hagati ya 1997 na 2013. Icyo gihe bamwe mu bategetsi bakuru babujije polisi gukora akazi kayo neza, bitewe no kwanga ko baregwa kuvangura amoko. Ibyo byari bitewe nuko, nkuko biri i Tedford ubu, ababikoraga baturukaga mu batuye aho bakomoka muri Pakistani.
Abakristo bo mu Rwanda nabo aho kwicamo ibice bari bakwiye kwishyira hamwe bakajya bakora ibikorwa nk’ibi.
Byatangajwe na The Daily Mirror
Bihindurwa na
Adolphe MITALI.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Ibintu biranga icyumba cy’uburiri gifite isuku
Icyumba cyo kuryamamo ni ahantu umuntu aba agomba kugirira isuku ihagije kuko ariho hari mu hanutu umuntu amara amasaha ye menshi y’ubuzima bwe, bivuze ko igihe hatari heza ngo hagufashe kumererwa neza, haba hari icyo uri kwangiz a ku buzima bwawe.
Dore bimwe mu biranga icyumba cyiza gifite isuku :
Kuba yageramo umwuka mwiza uhagije : hari abanru usanga bahir abakinz eicyumba n’amadirishya yacyo agahora akinze ugasanga igihe avuriye ku kazi nibwo akinguye icyumba yakumva harimo impumuro itari nziza agahita ateramo imibavu kugirango hahumure neza. Ni byiz ako ureka icyumba cy’uburiri kikabamo umwuka mwiza kandi uri naturel aho guteramo imibavu kuko ishobor agutuma udasinzira neza.
Amashuka afite isuku : Amashuka nayo agomba kuba afite isuku ameshe ndetse ukayahindura atari yandura cyane kuko iyo amashuka yanduye nabyo bituma udasinzira neza.
Imitako mike mu cyumba : Bitewe nuko icyumba cy’uburiri kingana ushobor agushyiramo imitako myinshi haba amafoto yo ku rukuta n’ibindi ariko nabyo si byiza ko wuzuza imitako ikabije mu cyuma uraramo.
Kugirira amario isuku : amarido nayo ari mu bigize icyumba cy’uburiri kandi aba agomba kugirirwa isuku kuko usanga hari abantu bamanika marido bakibwira ko ubwo nta mwanda babonamo aba atanduye. Ni byiza rero ko nayo wibuka kujya uyamesa kugirango icyumba cyawe kirusheho kugira isuku
Amatara ushobora kugabanyiriza urumuri : mu gihe ufite ubushobozi ni byiz ako wagur amatara yonmgerwa cyangwa se akagabanya urumuri kuko buri gihe mu cyumba siko haba hakenewe urumuri rungana hari ubwo muba mukeneye urumuri ruke cyangwa se mukeneye urumuri rwinshi.
Irinde kuraza ibikoresho bicimokwa mu cyumba : mu cyumba cy’uburiri si byiza ko uharaza ibikoresho bikoresha amashanyarazi nka za telefoni, amaradiyo, televiziyo n’ibindi nubwo ahanini hari ababikora baziko ari ubusirimu.
Ibi ni ibiranga icyumba cy’uburiri gifite isuku nibyo wakirinda kugirango uzenkumererwa neza igihe ukiryamyemo.
Gracieuse Uwadata


text:
Abagore babiri bavukana bapfakariye rimwe, nyuma y’aho abagabo babo baguye mu mpanuka. Mbere y’uko bagerwaho n’ibi byago, aba bavandimwe aribo Heather Gilion na Holly Snell, ubuzima bwabo bwari bwiza ahagana mu mwaka w’1999. Heather yari yarashakanye na James Brill, umukunzi we bari barahuriye kuri kaminuza y’Ababatisita iherereye mu majyepfo y’uburengerazuba bw’Amerika.
Holly na Scott Nesbitt bari bafite umwana w’umukobwa witwa Emma. Gusa, mu kwezi kwa cumi, ise yaje gupfa azize indwara y’ibihaha. Mu mwaka w’2000 byari itangiriro rishya ry’ubuzima. Heather na James barangije amashuri ya kaminuza, bagiye gutura Vermont mu rwego rwo gufasha no kuba hafi Holly na Scott mu kigo cya gikristo cy’abana bafite ibibazo byo mu mutwe.
Muri Nzeri 2000, Scott na James bakoze urugendo ahitwa Canoe gushaka aho bakambika. Uko umunsi warushagaho kwira, abavandimwe Heather na Holly batangiye guterwa impungenge no gutinda kw’abagabo babo.
Bukeye bwaho, aba bavandimwe bakiriye inkuru y’incamugongo ko imibiri y’abagabo babo Scott na James yatoraguwe hafi y’umugezi Lamoille uzwiho kugira umuvumba mwinshi. Bivugwa ko Scott yaba yaranyereye ku rutare ameneka umutwe ndetse akaba ari nako byagenze kuri mugenzi we James nkuko byagaragajwe n’ibikomere byari ku mitwe yabo. Abavandimwe Heather na Holly bakiriye ibyababayeho ku buryo butandukanye.
Holly yakomeje kwihangana no gukomerera mu Mana nyuma yo gupfusha umugabo we, ariko Heather byaramugoye ku byakira uwo mwanya, nubwo hanyuma yaje ku byakira.
Nubwo bahuye n’ibyago bikomeye Heather na Holly barushijeho gukomera ku Mana no kwizera. Kuri ubu bagenda batanga ubuhamya binyuze cyane cyane mu gitabo banditse cyitwa “ Dancing On My Ashes ”.
Christianpost.com


text:
Ngoma: Kopeative y’abasaza “Twisungane basaza” yashimwe gukorana neza na SACCO
Mu gihe hitegurwaga kwizihizwa umunsi mukuru w’umurimo uba tariki 01/05/ buri mwaka, bamwe mu basheshe akanguhe bashinze koperative ”Twisungane basaza” baravuga ko kujya muri koperative byabateje imbere nubwo bibwiraga ko ntacyo bagishoboye.
Abasaza n’abakecuru 50 bo mu murenge wa Mutendeli akarere ka Ngoma bishyize hamwe muri iyi koperative maze bahinga kawa kuri hegitari ebyiri ndetse bakora n’indi mirimo y’ubuhinzi.
Iyi koperative Twisungane basaza iherutse guhabwa igihembo n’umurenge SACCO wa Mutendeli ku kuba bakorana neza mu kwaka inguzanyo no kuzishyura kugihe.
Bamwe mu bagize iyi koperative bavuga ko kwishyira hamwe bagakangukira umurimo bagahuza imbaraga nke basigaranye, byatumye ubushobozi bwiyongera none ngo bari kubona byinshi bakesha kwishyira hamwe.
Bugingo Jean Bosco, umusaza ugendera ku kabando avuga ko atazi neza igihe yavukiye ariko akemeza ko ashaje ndetse ko yizera ko azasaza neza kuko akibasha kwisungana na bagenzi be bashaje bagahuza imbaraga.
Yagize ati” Dufite icyizere cyo kuzasaza neza kuko twiteganirije dushyiraho koperative tugahinga kawa, ubu iyo kawa iradufasha kubona inguzanyo tukikenura. Bamaze kuduha miliyoni zirenga eshatu, bamwe baguzemo inka, ihene abandi barubaka kandi twayishyuye neza.”
Mu muhango wo gutaha inyubako y’umurenge SACCO wa Mutendeli koperative ”Twisungane basaza” yahembwe matera na SACCO nk’ikimenyetso cyo kubashimira imikoranie myiza nayo.
Umunyamabanga nshingwabikorwa w’umurenge wa Mutendeli, Mulisi Japhet avuga ko iyi koperative iri muzikora neza kandi ngo imaze imyaka igera ku icumi iriho.
Akomeza agira inama abandi basaza kwihuriza mu makoperative kuko bituma bakangukira umurimo mu mbaraga nke baba basigaranye maze bigatuma baramba.
Yagize ati” bariya basaza kuba barishyize hamwe bagahuza imbaraga ni ikintu cyiza cyane kandi kizanabafasha mu gutuma baramba kuko iyo ushaje ntukore bituma usaza vuba, ndetse wanapfa. Bibafasha kutagira ako bifuza kuko bakigurira badateze amaboko.”
Kugera ubu nyuma y’aho ibigo by’imari bya SACCO bitangiriye ngo bamaze kwaka inguzanyo inshuro ebyiri aho bahawe miliyoni zirenga eshatu bakikenura.
Uretse kuba aba basaza n’abakecuru bahinga ikawa ngo iyo bahuye bungurana ibitekerezo ndetse bakaba bashima n’umurenge SACCO wa Mutendeli ubaba hafi mu kubafasha kwiga imishinga.


text:
dim.
08
juil.
2012
1. Isomo rya mbere riratwereka Ezekiyeli utumwe k’umuryango utoroshye, umuryango ufite ijosi rishingaraye,wumva ko wihagije ko udakeneye Imana. Ezekiyeli azababazwa cyane n’uwo muryango utumva ngo ushimire Imana ibyiza yawugiriye ariko nanone ntibimubuza kuwubwira icyo Imana iwifuzaho wabishaka utabishaka.
Uyu muryango urashushanya uburyo natwe mu buzima bwacu bwa buri munsi hari aho dushobora kugera tukaba twakwiha gutera Imana umugongo, tukaba twarangazwa n’ibihita nyamara biyoyokana n’ibihe. Twabishaka tutabishaka Imana igeza Ijambo ryayo mu mitima yacu, ikatwibutsa ko ibyo dukora Atari byo kandi ko bitaduhesha agaciro. Icyiza ni ugukurikiza ineza Imana idushakaho inyuze mu mutima wacu kandi tukumva uwo idutumyeho.
2. Ubu buryo bwo kutakirwa umuhanuzi ahura nabwo bigatuma ashengurwa no kumva ari wenyine, nibwo na Yezu arimo mu Ivanjili y’iki cyumweru. Arigisha ariko ntibumva, arakangurira kurangamira ubuzima n’Ubutanga, ariko bo bakamunnyega bavuga bati “uriya ntitumuzi? Biriya se avuga arabikurahe?” Ahandi aravuga bakamutega amatwi, nyamara iwabo i Nazareti nta kindi bakora kitari ukumunnyega. Amagambo ye ni amagambo ataha k’umutima kandi akaba yifitemo ubuzima, ariko ab’iwabo ntibayaha agaciro ahubwo baratinda ku bintu bisanzwe, ku bintu batari bakwiye gusimbuza Imana ibarimo rwagati. Kuba ari umubaji, akaba afite bene wabo badakomeye mu bintu by’isi, kuba afite umubyeyi we Mariya babona ko asanzwe, biratuma bumva ko Yezu atababwira Ijambo ritanga ubuzima, ntibemera ko yababera Imana.
3. Nguko uko natwe tugera ubwo tudaha agaciro umuntu ngo ni uko asa atya, ngo ni uko avuka aha n’aha. Iyi ngeso ishobora guta ruhabo utayitaje kuko umuntu ntabwo agomba guhabwa agaciro bitewe n’uko yavutse, n’aho yavukiye, ahubwo agomba guhabwa agaciro kuko ari umuntu Imana ikunda, yiremeye kandi ikamwihera impano uko yo yabigennye. Muntu akwiye kubahwa aho ava akagera, agomba guhabwa agaciro kuko atari muntu wakamuhaye ahubwo yagahawe n’Imana yamwiremeye.
4. Ivanjili yakomeje itwereka ko imbere y’ubu buryo abanya Nazareti bene wabo bamwakiriye, Yezu aragaragaza ko ari umuntu rwose: “yatangazwaga no kutemera kwabo”. Birababaza kutakirwa, birababaza kubwira umuntu ukabona afunze umutwe, ukabona ntashaka namba guhindura imyumvire n’imikorere kandi ubona ahinduye byamugirira akamaro. Yezu arababazwa na bene wabo batifuza ko nabo Imana yabasura nk’abandi, arababazwa n’uko batabona ko Imana ishobora kunyura k’umuntu witwa ko asanzwe.
Yezu aragaragaza kandi ako gahinda agira ati “Nta handi umuhanuzi asuzugurwa uretse mu gihugu cye, muri bene wabo no mu rugo iwabo.” Yezu, nk’abandi bahanuzi, na We atereranywe na bene wabo. Ni aha mbere Yezu yemeye kudakorera ibitangaza, ni aha mbere Yezu yemeye guceceka. Ni ibigaragaza ko Yezu nta we ahatira kumwumva cyangwa se kumukiza, biterwa n’uburyo tumwakiriye. Nta gahato adushyiraho ahubwo atureshyeshya urukundo rwe gusa.
P. Jean Damascène MUGIRANEZA


text:
Akamenyero ko kwitotombera Imana, ni ikibazo gikomeye kandi ni kimwe nuko Abisirayeli nabo bitotombeye Imana igihe bajyaga mu gihugu cy’isezerano. Ni ibintu bikomeye kandi bitanejeje mu kwizera imbaraga z’Imana kandi biterwa no kutagira umutima ushima Imana.
Kutagira umutima unyurwa
Kwitotomba ni umusaruro uturuka kukutagira umutima ushima no kunyurwa. Iyo ugeze mu bihe ubona ko bikomeye, ndetse ukumva utakibasha kubona neza ishusho y’Imana n’ubwiza bwayo muri wowe.
Kutagira kwizera.
Imana ihora ishaka gusana umutima w’umuntu, kwitombera Imana ni ikimenyetso kigaragaza ko umuntu haba hari ikindi umuntu yimitse muri we kuruta uko yakomeza kwizera imiterere y’Imana muri we. Usanga umutima uba wuzuyemo gushidikanya kuruta kwizera.
Isengesho ritaboneye
Imbaraga umuntu atakaza mu gihe cyo kwitotomba, ziba zipfuye ubusa kuko zakagombye gukoreshwa ugirana ubusabane n’Imana. Iyo umuntu akomeje gutakaza umwanya mu kwitotomba no kwiganyira, ntabona umwanya wo gukoresha impano y’Imana mu kuyihimbaza no kuyishima kandi ibyo bituma nta gutera imbere mu mwuka bibaho mu buzima bw’umuntu.
kwatura amagambo ataboneye.
Mu buzima uzirinde kwiyaturiraho amagambo ataboneye, uko ukomeza gusubiramo amagambo yumvikanisha ko hari icyo ubura, nawe akugiraho ingaruka kandi ntibinezeza Imana kuko biyibuza kuza mu buzima bwawe.
Ni iby’agaciro ko wahitamo no kwituriza ugacecekera mu isengesho kuruta uko wavuga amagambo menshi agusenyera kandi akabuza Imana kwiyerekana mu buzima bwawe.


text:
Umukobwa yatwaye inda, se ararakara bya hatari amutegeka…
1.Umukobwa yatwaye inda, se ararakara bya hatari amutegeka kujya kumwereka uwayimuteye, baragenda barahagera, umusaza yakunje isura bya danger
Umusaza ati ni wowe wantereye umwana inda sha!? Umuhungu ati ni njye muze, ariko reka mbanze nanakuzimanire. Umusaza ati kazimanirwe n’abazimu, nta n’isoni…..(umuhungu aba amuciye mu ijambo) ati jya utuza vieux, inda sinayihakanye, ni njye wayimuteye, nabyara umuhungu nzaguha taxi ebyiri na miliyoni nk’eshanu zizakubera igishoro mu bucuruzi, umukobwa wawe yambwiye ko kuri banki bakwimye inguzanyo, bityo rero reka guhangayika ikitabuze hano ni amafaranga. Nabyara umuhungu nzaguha ibyo, nabyara umukobwa byo kuko nkeneye agakobwa cyane nzaguha supermarket, nguhe ikibanza kiri i Bugesera n’isambu ya metero 80 kuri 50 iri i Rwamagana.
Umukobwa aba yitereye hejuru ati hanyuma se inda iramutse ivuyemo byagenda bite? Umusaza ati ceceka wa mushenzi we, nivamo azagutera indi, urazana iby’imiteto mu mafaranga?
2. Boss yahamagaye sekereteri amubwira ko bagomba kujyana isafari ( mu ruzinduko rw’akazi) mu cyumweru gitaha, sekereteri ahamagara umugabo we amubwira ko mu cyumweru gitaha atazaba ahari azaba yajyanye isafari na boss, umugabo wa sekereteri ahamagara ihabara rye ati icyumweru gitaha tuzaryoshya itegure umugore wanjye agiye isafari kandi azamarayo icyumweru! Iryo habara riba rihamagaye umwana ryigishaga rimubwira ko mu cyumweru gitaha nta masomo ahari, umwana aba ahamagaye sekuru (boss) amubwira ko nta masomo mu cyumweru gitaha bityo ko azaza akamusura akahamara icyumweru, sekuru (ari na we boss) aba ahamagaye sekereteri amubwira ko byahindutse ko batakigiye isafari kuko afite umushyitsi (umwuzukuru we), sekereteri aba ahamagaye umugabo we amubwira ko uruzinduko rwasubitswe ko atakigiye isafari, umugabo ahamagara ihabara rye aribwira ngo ntirizaze kuko umugore yahagaritse gahunda yo kujya isafari, ihabara rihamagara umunyeshuri waryo rimubwira ko amasomo ahari nk’ibisanzwe, umunyeshuri aba ahamagaye sekuru (boss) amubwira ko atakije kumusura kuko mwalimu yamubwiye ko amasomo ahari nk’ibisanzwe, sekuru (boss) ahamagara sekereteri amubwira ko bagomba kujya isafari kuko umushyitsi we atakije!!!!!!
SRC: IZUBA RIRASHE


text:
Jye ngiye guhera igihe nari mfite imyaka hagati y'itatu n'imyaka itanu.
Buri mugoroba twajyaga duterana turi nk'abana bageze kuri 20(makmyabiri)tugakina ubute; twaremyemo amakipe abiri maze umwe akajya akora kuwundi kozweho akaba arafunzwe akicara mu rziga rwabaga rwabaga rwaciwe akagira umrinzi ucunga ko mugenzi we ataza akamufungura. ubwo abandi babaga bari kwiruka kubandi.Iyo mugenzi wawe yafungwaga wakoreshaga uburyo ucunga umurinze maze ukagenda ukamukoraho agahita ahaguruka ubwa ukaba uramufunguye.
Iyo bwamaraga kwira hakurikiragaho Guhana (guhaana) byo gusezeranaho. Buri kipe yakoraga ku buryo itaha idafite umuntu wahawe ubute. Iyo habaga hari umuntu uburayemo; twaramusekaga tukamuririmbira tuti
"bukurayemo gitsima cyatose,
cyatoteye he?
mu gisafuriya...."
Ahaaa!icyo gihe kbera ko buri kipe yashakaga gutaha itarayemo ubute,wasangaga ababyeyi baza kuducyurana ingufu ngo tujye gukaraba ,turye hanyumaturyame!
Noneho ku wundi munsi ukurikiyeho akazaba ariwe utangira umukino yiruka ashaka uwo aha ubute.
Nagira ngo mbibutse ko aka gakino kakundwaga n'abana cyane. Wakwibaza uti akamaro k'uyu mukin0 kari akahe? Uyu mukono wari ufite akamaro kanini kuko watumaga abana bamenyera gkorera hamwe muri itsinda (group work) bigatuma igihe cyo gutangira ishuri kigera umwana umwana azi gushyira hamwe na bagenzi be no kugira ishyaka ryo guharanira inyungu z'ishyirahamwe,koperative, tutibagiwe no kubana neza muri sosiyete kuko aba yarabitojwe akiri muto.Burya umwana yibuka vuba kandi akurikiza cyane ibyo yize akiri muto kuruta ibyo yahawe akuze. Uzarebe,umwana muto n'umusaza,uzabagereranye uzambwira uwibuka vuba n'ugira amazinda. Burya niyo mpamvu bavuga ngo "umwana apfa mu iterura"cyangwa ngo "igiti kigororwa kikiri gito".Ntuzime amahirwe umwana wawe yo kwitoza kwikinira n'abandi kuko nubimubuza uzaba uri kumutoza umuco mubi wo kuzaba nyamwigendaho, uzaba uri kumwita Nzimenya, kandi uzifuza kubimukuramo bikugore cyane ndetse ntibigushobokere.
Dusobanukirwe n'amagambo amwe n'amwe
- guhana (soma nko kuryama):gukoranaho mukina ubute
- ubute: agakino k'abana bato bakina bakoranaho,ukoze kuwundi agahita yirka ahunga ngo atamwishyura
- kuraramo ubute:kugendamo umwenda w'ubte.ni ukuvuga uburaranye aba atashye atabashije kwishyura uwamukozeho.


text:
Feb 26, 2016 Bienvenu Ndacyayisenga Ayo Hanze 0
Reka mbabwire ko iyo ugize neza uko byagenda kose nutiturwa n’uwo wayigiriye Imana izayikwitura (Gira neza wigendere ineza uzayisanga imbere). Icyo ukora cyose ukiriho kibe cyiza cyangwa kibi ingaruka ntibura kuboneka kuri wowe cyangwa ku bawe. Tujye twirinda uko tugenda hato tutagenda nk’abatagira ubwenge.
Abo bantu barandetse dukomeza guhunga, haje kugera igihe nza guhura na mukuru wanjye wo kwa Data wacu. Byari ibintu bibabaje cyane. Twari tugeze kuri ETO Kicukiro biteye agahinda!! Mubonye ndarira mubwira ko tugomba kujyana kandi nawe yari afite abandi bana benshi ba nyirasenge. Twese twari abana 9.
Ubwo biba ngombwa ko ba bantu bambwira ngo ngize amahirwe ubwo mbonye mwene wacu kandi igihugu cyafashwe, bati twebwe twigiriye muri Zayire. Ubwo twaratandukanye sinzi niba barabayeho cyangwa barapfuye Imana izabibiture kuko barampunganye, barandwaje, kuko nararwaye cyane bangiriye neza kubera urugendo ; nabyimbaga ibirenge bakampeka n`ibindi byinshi bankoreye, Uwiteka azabahemba. Twakomeje kujyana n’uwo muvandimwe, gusa kuza kwanjye nabyo byabaye ikibazo.
Uwo mukuru wanjye ahita afata umwanzuro wo kunjyana tugenda turorongotana tudafite aho kujya, tuza kugera muri Sahara ya Kicukiro hari umukecuru bari baziranye tujyayo araducumbikira ubwo niko amasasu yari ameze nabi.
Haje kugera igihe turahava tujya muri Stade Amahoro, bwari ubuzima bubi ntashobora kubabwira gusa nshima Imana ko nta cyorezo cy`indwara nahanduriye kandi byari bibi cyane. Naho twaje kuhava batujyana mu nkambi I Ndera turahaba hashize iminsi bategeka ko imfubyi zose zijya muri orpherinat, byarambabaje ku buryo numvaga kujya kubayo ntabishaka ariko kubera itegeko njyayo, bwari ubuzima bubi cyane.
Hashize iminsi kubera imfu z`abana twabanaga n`imibereho mibi tubana n`abasazi byarananiye kwihangana ndatoroka nisubirira aho twabaga mu nkambi, nabo babura uko bangira barandeka. Jenoside yaje gusa n’irangira ubwo twari tumaze kuba batatu n’undi musaza wanjye nawe bavukana n’uwo twari kumwe turataha, ducumbikirwa n`umuryango w`abayisilamu kugeza ubwo abandi bavandimwe babiri nabo barokotse duhita tujya kubana na musaza wacu uwo wari mukuru (ni abavandimwe bane bavukana bo kwa Data wacu).
Twatangiye ubuzima gutyo n’ubwo nabonaga abo bene wacu, nari mfite umubabaro mwinshi wo kumva ko njyewe nta mwene mama mfite, ngira icyo gisebe kigahora gitonekara.
Natangiye amashuri abanza, nigaga neza mfite ubwenge gusa nkagira ubugome bwari bwihishe muri njye. Nabona umwana usuwe n’umubyeyi ku ishuli kwa kundi ababyeyi bazaga kureba abarimu nkacunga uwo mwana nkamwiyenzaho mpaka turwanye nkamukubita cyangwa akankubita, nkajya nkina imikino y`abahungu ngo hatazagira uzajya ansuzugura kandi sinatinyaga icyo uri cyo (umuhungu cyangwa umukobwa).
Nize amashuli abanza mu buzima bubi kuko n’abo twabanaga bari abakene, nza kubona umuryango wafashaga abana b’imfubyi AEE bamfasha kumpa amafaranga y’ishuri n’ibikoresho. Imana izahembe umuntu wagize umutima wa kibyeyi wo kudufasha.
Naje kujya muri secondaire ariko sinari nzi Imana, nari mfite agahinda kenshi mu mutima kuko ntagiraga umuvandimwe n`umwe nkajya numva IMANA yarampemukiye cyane kandi iyo nabaga ntabikubwiye ntiwabimenyaga byakongeraho ubuzima bubi nabagamo nkababara cyane ; hari ibintu byinshi nakundaga nkibana n’iwacu ndabibura.
Mbere ya jenoside nakundaga papa wanjye kuko twasaga cyane, nagize umubabaro mwinshi n’ibikomere by’imbere mu mutima, numvaga abantu bose ari abagome nta muntu mwiza ubaho.
Maze kugera mu mwaka wa gatatu w’amashuri yisumbuye numva nkunze gusenga, nari umugatorika narahawe amasakaramentu ngo mbe umukristo wuzuye ariko nkumva ya ntimba yo ku mutima idakira.
Nakundaga kujya mu materaniro y’abarokore ku ishuri, nageragamo ariko batangiraga gusenga ndira kugeza bashoje bamwe bakagira ngo ni ugufashwa kandi wari umubabaro wari warandenze.
Twaba turi hanze nkaba nseka utamenya ikibazo mfite ariko byageraga kuri visite nakwibuka ko ntagira unsura intimba ikanyegura nkajya mu buriri nkarira gusa ; naje kugira abana bankunze bakajya bamba hafi dukundana ariko ibyanjye mbibitse muri jye.
Naje gufata umwanzuro wo gukizwa, gusa mubyumve nari mubi mu mutima. Muri bwa buzima bubi no kutamenya Imana neza nari mfite ihame rivuga ngo “sinzigira ikirara abantu batazajya bavuga ngo ka kana ka Gasasira Marcel kasigaye kabaye icyomanzi” ngahora mvuga ngo nzagerageza kwihangana izina ry’iwacu ritazatukwa ku bwanjye kandi narasigaye.
Imana icyatumye idusiga ni ukugirango dutunganye ibyasigaye bidatunganye kandi byarashobokaga cyane ko mba mubi (ikirara). Gusa Uwiteka yarandinze sinapfa nanjye muri ubwo buryo kugirango nkubwire ibi : Komera, Humura, ibyakubayeho n’ibikubaho Yesu arabizi.
Naje gukizwa nza gusaba kujya muri Korali, njyamo numva mbikunze ariko ntinya Imana cyane. Nigaga neza nta kibazo cyo gutsindwa nagiraga. Nakoze ikizami gisoza “Tronc Commun” ndatsindwa ndababara cyane kuko ibindi byose narabyihanganiraga kuko numvaga kuzabaho kwanjye ari uko nzaba narize.
Nd.Bienvenu/Isange/Email;bienvenu1512@gmail.com Tel;0785247778,0725040607
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Abanyeshuri bo mu mashuri yisumbuye ane yo mu karere ka Kicukiro bashyizeho amahuriro yo kurwanya ibyaha (Anti-crime Clubs).
Byakozwe n’abo mu Rwunge rw’amashuri rwa Nyanza, abo mu rwa Gatenga ya mbere , abiga muri Samuduha Integrated College (SICO) n’abo mu Ishuri ryisumbuye rya Kanombe (Ryahoze ryitwa EFOTEC).
Abiga mu Rwunge rw’amashuri rwa Nyanza n’abo mu rwa Gatenga ya mbere bashyizeho amahuriro yabo abiri ku itariki 9 Gicurasi, naho abiga muri SICO no mu Ishuri ryisumbuye rya Kanombe bashyizeho ayabo abiri ku itariki 10 Gicurasi.
Abo banyeshuri bageraga ku 3061 bashyizeho ayo mahuriro uko ari ane nyuma y’ibiganiro bagiranye na Polisi y’u Rwanda mu karere ka Kicukiro.
Uwatorewe kuba Umuhuzabikorwa w’ihuriro ryo muri SICO, Tuyisenge Nkusi, yagize ati :"Iri huriro twashyizeho ni urubuga rwiza rwo kungurana ibitekerezo no gufatira hamwe ibyemezo by’uko twakwirinda no kugira uruhare mu kurwanya ibyaha."
Tuyisenge yakomeje agira ati :"Nk’urubyiruko, tugomba gukoresha imbaraga zacu mu kurwanya ikintu cyose gishobora guhungabanya umutekano. Ibiyobyabwenge biri mu bishobora kwangiza ahazaza hacu, bityo tugomba kubyirinda kandi tugakangurira n’abandi kubyirinda no kubirwanya ."
Uwatorewe kuba Umuhuzabikorwa w’iryo mu Rwunge rw’amashuri rwa Gatenga ya mbere, Mutangana Olivier, yagize ati :"Turi kwiga kugira ngo tuzigirire akamaro, tukagirire imiryango yacu ndetse tukagirire n’igihugu muri rusange. Kugira ngo ibyo tubigereho tugomba kwirinda ibiyobyabwenge ndetse n’ikindi kintu cyose gishobora kurogoya indoto zacu nziza."
Yavuze ko azajya asobanurira urundi rubyiruko ndetse n’abandi bantu ingaruka mbi z’ibiyobyabwenge, kandi abasabe kwirinda ibyaha aho biva bikagera.
Aganira n’abo banyeshuri bo muri ibyo bigo bine, ushinzwe imikoranire ya Polisi y’u Rwanda n’abaturage ndetse n’izindi nzego hagamijwe ubufatanye mu kwicungira umutekano mu karere ka Kicukiro, Inspector of Police (IP) Hamdun Twizeyimana, yababwiye ko ibiyobyabwenge bitera umuntu wabinyoye gukora ibyaha nko gusambanya abana, gufata ku ngufu, gukubita no gukoretsa ndetse n’ubujura.
Yababwiye ati :"Hari bagenzi banyu bajya bava mu ishuri kubera gutwara inda zitateganijwe bitewe no kunywa ibiyobyabwenge. Mwe muzi ingaruka zabyo mujye mukangurira urundi rubyiruko ndetse n’abandi bantu kubyirinda no kugira uruhare mu kubirwanya baha Polisi y’u Rwanda amakuru y’ababinywa, ababitunda n’ababicuruza."
Yababwiye ko amakuru y’ihohoterwa ryakorewe umwana bayatanga kuri sitasiyo ya Polisi y’u Rwanda ibegereye cyangwa bagahamagara nomero ya terefone itishyurwa 116 ; 3512 ku cyaha cy’ihohoterwa rishingiye ku gitsina ; 111 mu gihe habayeho inkongi y’umuriro ; 113 ku bijyanye n’impanuka zo mu muhanda ; 110 ku byaha byo mu mazi na 997 ku byaha bya ruswa.
Umuyobozi w’Ishuri rya SICO, Rurangwa David yagize ati : "Ubu bumenyi abanyeshuri bungutse buzatuma birinda ibiyobyabwenge, hanyuma ibyo bitume batsinda mu ishuri, kandi babe abenegihugu beza."
Yasabye abo banyeshuri abereye umuyobozi gukurikiza inama bagiriwe, kandi abizeza ko azababa hafi kugira ngo ihuriro ryo kurwanya ibyaha bashyizeho rizagere ku ntego zaryo.
Aya mahuriro ane aje yiyongera ku yandi 17 yashyizweho mu yandi mashuri yo muri aka karere mu bihe byashize naho mu gihugu cyose bene aya mahuriro akaba akabakaba 850.
RNP
Urukiko rwategetse ko Umunyamakuru Shyaka Kanuma afungwa by’agateganyo...
Kicukiro : Umunyeshuri yafatanwe kashe 39 z’impimbano
Abahuzabikorwa ba DASSO muri Nyamagabe basabwe kwibanda ku gukumira...
Umunani bafunzwe bazira kugerageza guha ruswa abapolisi
Perezida Kagame yibukije abayobozi ko Imana yabaremanye ubushobozi
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
18-01-2017br>
Uko Umwami Kigeli yameneshejwe nyuma yo kumanura ibendera ry’Ababiligi i...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...


text:
Nsomye inkuru isohotse mu kinyamakuru IKAZE IWACU ubwoba buranyica ndadagadwa ndumirwa mbura aho nkwirwa. Nihutiye kureba uwanditse iyo nkuru, noneho mba nkubwiswe n’inkuba, mbonye yanditswe na perezida w’ishyaka FDLR ari we Byiringiro Voctor.
Nari menyereye gusoma inkuru nyinshi kandi ndende Byiringiro amaze iminsi yandika akazicisha ku IKAZE IWACU. N’ubwo zabaga ari ndende nazisomaga ntinuba kuko wabonaga zuzuyemo ubuhanuzi n’ubunararibonye bwinshi. Izo nkuru za Byiringiro wasangaga ari inkuru zihumuriza pee, ku buryo njye ntari nzi ko Byiringiro yaba umupasiteri mwiza kuriya! Gusa inkuru ye maze gusoma itumye nibaza niba ibintu yabaga yandika aba yabikuye ku mutima cyangwa niba ataba ari kuvuga ibyo we atemera dore ko yashishikarizaga n’abantu kwemera batemeye.
Mu kugaruka ku nyandiko zimaze iminsi zishyogozanya zahitaga mu bitangazamakuru byo kuri internet, Byiringiro aribaza impamvu Twagiramungu atagize icyo azivugaho. Njye namusubiza ngira nti ababyanditse ntibabyanditse bahagarariye Twagiramungu, ntiyari yanabatumye, ibyo bavuze ni ibitekerezo byabo bwite nk’uko ndi gutanga ibyanjye nonaha. None se Twagiramungu ashinzwe kugira icyo avuga ku bitekerezo bitari ibye? Ahubwo iyo agira icyo abivugaho niho yari kuba akoze ikosa kuko nta munyamakuru wamwegereye ngo amubaze kuri ibyo abantu bamwe na bamwe bamuvugaho.
Uno munsi rero Byiringiro yerekanye ko ngo nta Rukokoma ya kabiri bakeneye kuko Rukokoma yamamajwe na Twagiramungu yari iyo kwica rubanda maze ikimika FPR. Dore uko byiringiro abivuga:
«Nyuma y’isinywa ry’Amasezerano ya Arusha, indege y’umukuru w’igihugu cy’u Rwanda yarahanuwe, Perezida HABYARIMANA na PEREZIDA NTARYAMIRA w’u BURUNDI n’abo bari kumwe bayigwamo kuwa 06 Mata 1994. Guhera uwo munsi Rukokoma ihita itangira, Abanyarwanda barapfa koko. Nk’uko yifuzaga ko yazagera ku butegetsi habanje kuba Rukokoma, yabugezeho, aba Minisitiri w’intebe. Kubera ko RUKOKOMA yari yaravuze ko igomba kugera kuri buri Munyarwanda, Rukokoma yarakomeje, impunzi z’Ikibeho ziraraswa zirarimburwa.
Ibyo Twagiramungu yavuze birazwi. Iyo Rukokoma yakomereje mu makambi y’impunzi muri RDC, na ho impunzi ziraraswa, ziricwa, zitatanyirizwa mu mashamba, izindi zambuka imipaka ya RDC, mbese kugeza ubu, impunzi ziracyakurikiranywe na ya Rukokoma ya Twagiramungu, kandi si zo zonyine zirimburwa, n’Abanyekongo bararimburwa.
Twagiramungu we nta kindi yakoze kitari ya dipolomasi ye na politiki yagiye kwigisha FPR Inkotanyi zigatangiza Rukokoma igikomeje mu Rwanda no hanze yarwo. Nkuko Rukokoma ya Twagiramungu yagombaga kugera ku Banyarwanda bose no mu moko yose, niko byagenze. Ubu amoko yose atuye u Rwanda, Rukokoma yarayahekuye kandi ikomeje gukorwa n’abo Twagiramungu yayigishije, ari bo FPR Inkotanyi, aho bamaze guhitana abarenga miriyoni icumi muri aka Karere ».
Nguko uko Byiringiro asobanura Rukokoma yifuzwaga na Twagiramungu. Ese koko ibi Byiringiro avuga nibyo Twagiramungu yifuzaga muri Rukokoma ? Inama rukokoma Byiringiro ayihinduye ubwicanyi ! Ese Twagiramungu niwe watoje interahamwe zishe abantu zidasize n’umuryango? Ese Twagiramungu niwe waguze missiles zarashe indege ya Habyarimana ? Niwe watoje abazirashishije, harya yabaye umusirikare ryari ? Ese ko Byiringiro avuga ko Twagiramungu yateguye Rukokoma igashyirwa mu bikorwa na FPR, arumva ativuguruza? Niba se yari yiteguriye rukokoma kuki atayishyiriye mu bikorwa we ubwe ?
None se ko Twagiramungu yateguye genocide mucyo Byiringiro ari kwita Rukokoma, kuki atibukije urukiko rwa Arusha ngo rucire Twagiramungu urubanza nk’uwateguye genocide? Ese Byiringiro ko avuga ko Twagiramungu yateguye rukokoma yo kwica impunzi, burya yabeshyaga ko bafatanyije muri CPC ngo amubone urwaho rw’uburyo azamwivuna (Rukokoma ni umurame ) ! Mbega ishyano ! Byiringiro yibagiwe kutubwira ko mu 1994 igihe « Interahamwe » zatemaga amajosi y’abatutsi n’abahutu bakunda Twagiramungu (biswe amajyojyi) ko nazo zashyiraga Rukokoma mu bikorwa !
Mu gusoza iyi nkuru, umuntu yarangiza yibaza agaciro tuzajya duha ibivugwa na Byiringiro kuko bihora bivuguruzanya. Muri politiki, ni ngombwa kugira umurongo wa politiki kandi ukawugumaho ntuwutatire, bitari ibyo ubwo politiki ntiba ari umuhamagaro wawe. Ejobundi nibwo yacishije inyandiko ku ikaze yemeza ko akaga impunzi zirimo kava ku byaha byazo byatumye Imana izirakarira, none ngo ni Twagiramungu wakabaroshyemo akoresheje Rukokoma ! Dore uko Byiringiro yabivuze : «NATWE IMPUNZI ZATERERANYWE DUTANGIRE URWO RUGENDO TWUMVA KO ATARI AMAHANGA YADUTERERANYE, AHUBWO KO ARI IMANA YADUTERERANYE KU BW’IBYAHA BYACU, TUREKE KUBONA TWARATERERANYWE N’AMAHANGA, AHUBWO TWUMVE KO ARI IMANA YADUHAGURUKIYE IKORESHEJE ABANTU YIREMEYE. » Mpariye abasomyi ngo nabo biyumvire uko Byiringiro asobanura Rukokoma kandi Atari we Rukokoma(Twagiramungu) wazanye iryo jambo !
Me KUBWIMANA Jacques


text:
Ni igikorwa cyakozwe kuri uyu wa Gatanu tariki ya 2 Ukuboza 2016, Cyitabirwa n’ubuyobozi bw’ingabo, ubwa Polisi, ndetse na Guverineri w’Intara y’Iburasirazuba Judith Kazayire.
Horojwe imiryango itanu yo mu Murenge wa Mukarange mu Karere ka Kayonza, n’indi 10 yo mu Karere ka Gatsibo mu Murenge wa Kabarore y’abaturage birukanywe mu Gihugu cya Tanzaniya.
Aborojwe inka bahawe n’ibikoresho byo kuzitaho birimo imyunyu y’inka n’ibindi banasabwa kuzifata neza kugirango zizabakenure, nk’uko Brig.Gen Denis Rutaha waje ahagarariye ingabo yabitangaje.
Yagize ati“ Izi nka muzihawe kugirango zizabavane mu bukene. Ntawemerewe kuyigurisha cyangwa kuyikoresha ikindi itagenewe, kuko nizibyara namwe muzaziturira abandi”.
Brig Gen Rutaha yavuze kandi ko igikorwa nk’iki ari kimwe mu bikorwa ingabo zifite mu nshingano, kuko nyuma yo kurinda umutekano w’Igihugu, zinakora ibikorwa bitandukanye biteza imbere abaturage.
Aborojwe biyemeje gufata neza inka bahawe, ndetse bashimira byimazeyo Ingabo z’u Rwanda zaboroje, ngo kuko ari ubwa mbere batunze inka.
Mukakibibi Jacquline yagize ati “Iyi nka nzayifata neza nk’abana banjye. Nzayigaburira, nzayuhagira, nzayikorera n’ibindi byose ishishe impe umusaruro.”
Senkwakwe Hashimu nawe worojwe yavuze ko amaze igihe ahanze amaso Perezida wa Repubulika ategereje ko nawe azamugabira, none ngo biciye mu Ngabo z’igihugu yasubijwe.
Guverineri w’Intara y’Iburasirazuba Judith Kazayire yashimiye ingabo z’u Rwanda ku bikorwa bafashamo abaturage, birimo no kuzamura gahunda ya Gira inka yashyizweho na Perezida wa Repubulika Paul Kagame.
Mu Ntara y’Iburasirazuba hamaze gutangwa inka zirenga 700 babifashwamo n’abafatanyabikorwa batandukanye, Intara ikaba ifite gahunda yo kuzatanga izigera ku gihumbi mu mwaka wa 2017.


text:
Kuki abantu bishimira cyane ibitaramo bya shitani kurusha iby’Imana?- Natty Dread
Raphael Mitali ni umuhanzi nyarwanda uririmba injyana ya Raggea akaba yarabaye mu bihugu bitandukanye birimo Jamaica ari naho yamenyaniye na nyakwigendera Bob Marley, wanamwise akazina k’ubuhanzi akoresha ariko Natty Dread. Yibaza ngo impamvu abantu benshi bitabira ibitaramo bya shitani kurusha iby’Imana.
Ibi bitaramo bya shitani Natty Dread ngo yashakaga kuvuga, ni bimwe mu bitaramo bitegurwa n’abahanzi baririmba indirimbo zitari iz’Imana ‘Secural Music’.
Imwe mu mpamvu yatangaje yatumye abyita ibitaramo bya shitani ngo ni uko akenshi hari abajya muri ibyo bitaramo bajyanywe no kunywa inzoga cyangwa se gusambanirayo.
Mu kiganiro Kt Idols kuri Kt Radio, Natty Dead yasobanuye ko abahanzi b’aba rasta ari bamwe mu bahanzi bakora ivugabutumwa babinyujije mu njyana yabo ya Raggea
Yagize ati “Hari igihe ntekereza ku mpamvu abantu benshi bakunze kwitabira ibitaramo bya shitani ibi byose bitegurwa n’abahanzi baririmba indirimbo zisanzwe kuruta uko bitabira ibitaramo by’abahanzi baririmba indirimbo z’Imana.
Icyo mbyitira ibya shitani, ni uko akenshi usanga abantu babyitabiriye bamwe bajyanywe no gusindirayo bagakora ibyaha birimo ubusambanyi. Nyamara ahubwo bakabaye bitabira ibirimo ubutumwa bw’agakiza kuruta kwitabira ibyo byose.
Nanjye ndi umuhanzi. Ariko burya umu rasta ni umwe mu bavugabutumwa kuko injyana dukora ya Raggea tuvugira abantu benshi bababaye ndetse tukanabahumuriza”.
Natty Dead akomeza avuga ko iyo uteguye igitaramo cyo gufasha imiryango cyangwa abana batabayeho mu buzima bwiza udashobora kubona abantu 100 bakitabira.
Ariko waba wateguye igitaramo umuntu uri bwinjiremo ari bufate icupa ry’icyo kunywa ngo abantu bagakubita bakuzura.
Joel Rutaganda
SRC/UMUSEKE


text:
Ishami ry’Umuryango w’Abibumbye ryita ku buzima, OMS, rivuga ko indwara ya diabete ishobora kwiyongera mu bihugu bikiri mu nzira y’amajyambere mu myaka 30 iri imbere nihatagira igikorwa.
Dr. Nigel Unwin ushinzwe ubuvuzi muri OMS avuga ko muri ibyo bihugu hari miriyoni 115 z’abantu barwaye diabete. Ariko uwo mubare ngo ushobora kuzikuba hejuru ya kabiri mu myka 20 cyangwa 30 iri imbere.
Dr. Nigel avuga kandi ko umubare w’abarwayi ba diabete mu bihugu bikiri mu nzira y’amajyambere uruta uwo mu bihugu byateye imbere.
Dr. Nigel avuga ko indwara ya diabete iboneka cyane cyane mu migi yo mu bihugu bikiri mu nzira y’amajyambere. Iyo ndwara ngo ikomeza kwiyongera uko abantu bava mu giturage biyongera muri iyo migi. Ngo hiyongeraho kandi ko n’imibereho muri ibyo bihugu igenda ihinduka, ari na ko abaturage babyo barushaho kurama no gusaza kurusha cyera.
Mu migi ahenshi ngo ntibakora imirimo y’ingufu, kandi bagahindura indyo, ugasanga ibyo barya akenshi byuzuye isukari n’amavuta.
Indwara ya diabete - bamwe bita igisukari - ubundi ni indwara iterwa no kugira isukari nyinshi mu maraso. Ibyo akenshi biterwa n’uko umubiri uba utagikora hormone bita insuline, cyangwa ntube ugikoresha iyo insuline neza.


text:
Mana ushoborabyose urigitangaza njyewe narize bikomeye ariko sindijijwe nibyuwomubyeyi akora kuko afite iherezo ryiza Kandi ukorikiza ukagisangimbere ndijijwe nabandi basanze bafite umutima wujurukundo impuhwe ubugwaneza bataribazi aho babikoresha cg aho izomuhwe nubugwaneza bazishyikiriza nukuri nanjye nizubuganga nabitekereje mbonyimbabare muri 94, 95 ubwo nibajije aho nashyirizompuhwe zanjye mpitamo kwiga ubuganga mubyukuri mwishime murinyagasani turagukunda Kandi courage Mama mwiza
Mama Komerezaho Ibyiza Birimbere Ntaho Imana Itagukura Ntanaho Itakugeza Abavuga Bareke Bivugire Ukobabyumva Icyonzineza Kandi Nemera Ntawakoreye Imana Uzikorera Amaboko Komeza Impanoyawe Ingororano Ziragutegereje Mama Ndishimye Arikokandi Ndababaye Nibutse Abafite Ibintu byabasagutse Ariko Ntamutima Ufasha Bigirira Komerezaho Impanoyawe Ifitwenabacye Kandi Igihekimwe Uzahabwa Ibiruta Ibyowarikubona Wicaye Muribiro. Ndagusabiye Imana Igutabare Kandi Izaguhe Iherezoryiza.Basomyikandi Nshutizanjye Ufite Umutima Utabarakandi Haricyo Ufite Ukowashoborakose Wafasha Uyumumama Wumugiraneza Twekumera Nkabavuzeko Ntabwenge Agira Imana Iduhe Umutima Ukunda
Mwe mwese mwagaye ubwitange bw’uyu Mu Mama Imana Ibababarire!.
uyu ni umuhamagaro udasazwe.
Turetse nibyo Iyo wumva Ba Gisa Rwigema, kuba baritanze suko bari babayeho nabi; ahubwo barebye igikenewe bituma bashyira ubuzima bwabo Mukaga.None ubu turaririmba intsinzi.
ubutwari ni ugukora icyo abandi badashoboye.
cyane no neho mu murimo nkuyu.
kwa Muganga hariyo benshi baba babaye.
Nshimishijwe nuko uyu mu Mama yize iyo atiga muba muvuze ibirenze aha.
Imana niyo izabona icyo iguhemba.
Naho ibyubu buzima byo ...
Gufasha ni byiza ariko ijambo ry’Imana ridusaba no kumenya ubwenge kandi natwe dusoma iyi nkuru tugire ubushishozi.
Mubyukuri abana banjye ntivabindenganyiriza, ntago ari amaburakindi, kuko nabo ubwabo babonesha amaso yabo imigisha isumba kure akazi! Tubonera hamwe ukuboko kw’Imana,nkiyo ntaheruka baransaba ngo naubireyo cyangwa se bakanshakira ibyo kubagemurira kugirango nkunde nsubire k umurimo .naho ibyo kwiga byo twizerako bazajyayo kuko ntagihindura umugambi w ’Imana, baziga!kandi nshimiye inkunga buriwese anteye, Imana ibahe umugisha?
Imana iza gukubira inshuro ijana
mubyukuri nshimishijwe numuntu umeze gutya uyu mubyeyi akomeze umurimo w’imana kuko iyo mpano siyaburi wese kdi ari nibyo yize byose biragaragarako yabikoresheje mumpano ze ari ubuganga nivugabutumwa birigukora umurimo wimana nkuko matayo 5:1....... icyo gice havuga nukuri uyu mubyeyi arahirwa kdi akomeze umurimo gusa ubu biranshimishije sindi murwanda mwemereye inkunga yanjye nyuma y’amezi ane ingana na 50,000frws yo kumufasha muruwo murimo wubgitange kdi imana imuhe umugisha kdi bidatinze imana izamuhemba ibirushijeho mumumpere izi number ninza nzahita nyamuha 250788789656
Uyu mu mama nsanzwe muzi aho nakoraga Stage Kibagabaga rwose ibi nanjye ndabihamya yirirwagayo akora ibikorwa nk ibyo byose byo gufasha abarwayi buri musi yarahazindukiraga nkuje ku kazi ahemberwa akirirwa yoza abarwayi batagira kirwaza abaganga bamwe na bamwe koko bakamwita umutekamutwe ntangajwe no kumubona hano rwose ko yakomeje iki gikorwa kuko kuva icyo gihe hashize imyaka itanu !!lmana imuhe umugisha
Oya rwose namwe mujye mushyira mukuri,umuntu areka akazi afite abana mwarangiza ngo ni byiza,ntiyabafasha se anakora ubwo ibyo yagiye kwiga iyo akomeza ubuganga ntaba ari Dr nka musaza we,ubwose murumva atavunisha musaza we basigaranye ,nuko atari mwebwe biriho sha,nabana be ndibaza ko batishimiye kuburara nikubira uko bagira bakubaha umubyeyi nyine ariko yarakosheje rwose ,yagombaga kwiga akanafasha abaryayi ni byiza pe,ariko akanakora inshingano ze nk umubyeyi ubuse ko batiga bimaze iki oya rwose ntimugashime ibyo mutakora namwe .
Byanga Bikunze Uko Kugira Neza Ndagufite Ark Sindagushyira Mu Bikorwa 100% kubera amashuri,,,, mama ndagukundaaaaa kandi ndabizi ko nzajyera ikirenge mu cyawe kbs,,,
Uyu mubyeyi nari nsanzwe muzi bisanzwe ariko nkamubona mo umutima w’urukundo udasanzwe sinarinziko akora uyu murimo utashoborwa na buri wese uretse impano Imana yamwihereye komereza aho kandi uzahembwa nukuri
Uyu mubyeyi nari nsanzwe muzi bisanzwe ariko nkamubona mo umutima w’urukundo udasanzwe sinarinziko akora uyu murimo utashoborwa na buri wese uretse impano Imana yamwihereye komereza aho kandi uzahembwa nukuri
Rwose IMANA izabimuhere umugisha akiri mu isi kandi izanamuhe ubugingo buhoraho
Ndashaka gufatanya nawe
Abifuza numero y’uyu mugore, ni 0788215162
Phone ye ni 0788215162
Imana niyo ibimushoboza pe! naho ubundi nta muntu wabyishoboza.Imana ikomeze ibane nawe
Mwaduha phone number ye? rwose mugerageze muyitubonere.
Imana izamwiture iyo neza kalijana.


text:
Ngiri itegeko ryanjye : mukundane nk’uko nabakunze.
Ngiri itegeko ryanjye : mukundane nk’uko nabakunze. (Yohana 15 : 12)
Aya magambo yivugiwe na Yesu ubwe agaragaraza itegeko riruta ayandi, ndetse ukurikije uko yigishaga n’uburyo yasabaga gukunda Imana ndetse n’abantu usanga yarafashe amategeko yose ayabumbira muri rimwe ryo gukundana. Urukundo Yesu yadukunze rufite umwihariko kuko si urw’inshuti zisanzwe zikundana, si urukundo abashakanye bakundana, yewe si n’urwa kivandimwe kuko aba bose hari igihe murukundana rukagira iherezo kubera impamvu runaka.
Bibaho ko umugore yanga uwo bashakanye, umuntu akanga umuvandimwe we, inshuti ikanga uwo yakundaga ariko urukundo Yesu yadukunze ntirugira akagero. Ushobora kwibaza urukundo rwamuteye gusiga icyubahiro mu ijuru akaza mu isi akababazwa kugira ngo jye na we tutarimbuka ahubwo duhabwe ubugingo buhoraho.
Twibukiranye ko Yesu ntabwo yigeze asabwa kuza mu isi, nta nubwo inama yemeje ko ari we ugomba kuza, ahubwo we ubwe yemereye inama ko azaza, nta gitsure, nta nyungu ahubwo nawe ubwe abireba ko ari kuva aheza agana ahabi ariko kubera icyo yashakaga kurokora abyemerera inama. Bibiliya ivuga ko Yohana mu iyerekwa yabonye Imana ifite igitabo gifatanijwe ibimenyetso birindwi by’ubushishi (iki gitabo cyari gikubiyemo imibabaro yose uwagombaga kwemera yari kuzababazwa), Malayika akibaza ukwiye kugenda kukibumbura ntihagira uwo mu ijuru, mu isi cyangwa ikuzimu, haravuga ngo uretse no kukibumbura habe no kukireba, Yohana wabirebaga arizwa nabyo ariko umwe muri abo bakuru aramuhumuriza ati wirira intare yo mu muryango wa n’igishyitsi cya Dawidi aranesheje, ngo abumbure igitabo amene ibimenyetso birindwi bigifatanije (Ibyahishuwe 5 :1)
uru ni rwo rukundo Yesu yadukunze rwo kwemera guseruka ahantu bose uretse no kujya batifuza no kureba, nakunze amagambo Yohana yasubijwe byari bitaraba ariko arabwirwa ngo aranesheje mbese kubyemera gusa byanganaga n’intsinzi, ntiyabwiwe wenda ngo ndabona hari uwemeye nta wamenya yagerageza yahise atangarizwa ko intsinzi ibonetse.
Hariho amoko y’inkundo atandukanye ariko urwo Yesu adukunda rurahebuje rwatumye yemera kutwitangira akadupfira, nawe rero adusaba gukundana nk’uko nawe yadukunze.
Gukunda si ugukina cyane noneho gukunda nk’uko Yesu yifuza ko tubikora ntibyoroshye, akenshi urukundo rusaba gushakisha uko wakemura ibyifuzo by’uwo ukunze, bishobora kukorohera ariko akenshi bigusaba kwitanga kuko uba ugomba kumugaragariza koko ko umukunda, kandi urukundo Yesu ashaka ko dukundana ni urwo tudategerejemo inyungu hano mu isi. Amategeko yose agaruka ku gukunda Imana na mugenzi wawe, ibi nabyo bikomeza gushimangira uburyo urukundo ari ngenzi muri byose.
Ikibazo ko isi igenda idutegeka kuba ba nyamwigendaho ijuru rikadutegeka gukunda dukwiye gukora iki, nubwo isi idusaba ibi dukwiye kwibuka ko tutari mu isi ngo iduhindure ahubwo tuyirimo ngo tuyihindure kuba nziza, ikindi ntituri abayo iteka turi abagenzi n’abimukira dufite gakondo yacu iri mu ijuru niho tuzaba iteka ariko tugomba kubiharanira dukora ibyo gukiranuka Imana izatugororera, Amen


text:
Muri Windows
Niwimukira mu kindi gihugu cyangwa akarere, uhindure igenamiterere ry’akarere kawe kugira ngo ukomeze kugurira ku Ububiko. Icyitonderwa: Ibicuruzwa byinshi byaguriwe mu Ububuko bwa Windows mu karere kamwe ntibikora mu kandi. Ibi birimo Xbox Live Gold na Groove Music Pass, porogaramu, imikino, umuziki, filime, n’ibiganiro bya TV.
Kugira ngo uhindure akarere kawe muri Windows, mu kazu k’ishakisha, andikamo Akarere, maze uhitemo Hindura igihugu cyangwa akarere kawe.
Munsi ya Igihugu cyangwa akarere, hitamo akarere kawe gashya.
Ushobora gusubira ku karere wari usanganwe igihe cyose.
Ku rubuga rw’Ububiko
Niwimukira mu kindi gihugu cyangwa akarere, uhindure igenamiterere ry’akarere kawe kugira ngo ukomeze kugurira ku Ububiko. Icyitonderwa: Ibicuruzwa byinshi byaguriwe mu Ububuko bwa Windows mu karere kamwe ntibikora mu kandi. Ibi birimo Xbox Live Gold na Groove Music Pass, porogaramu, imikino, umuziki, filime, n’ibiganiro bya TV.
Birafunguye Ububiko bwa Windows, nyereza umanura ugana hasi ku mperapaji.
Hitamo ihuza ry’ururimi maze uhitemo ururimi – akarere bishya bikomatanyije.
Ushobora gusubira ku karere wari usanganwe igihe cyose.
Konti ya Xbox Live
Dore uko wahindura akarere ka konti ya Xbox Live yawe.
Injira kuri Xbox Live Paji yo kwimura konti.
Hitamo Gukomeza, maze uhitemo akarere, maze Ndabyemeye.


text:
Kuri uyu wa Gatanu tariki 7 Ukwakira 2016, nibwo Senateri Jean De Dieu Mucyo yasezeweho bwa nyuma, ndetse ninabwo haba imihango yo kumushyingura. Iyi mihango yabimburiwe no kwakira umurambo ku bitaro byitiriwe umwami Faycal ku Kacyiru, bikurikirwa no kumusezera mu cyubahiro mu rugo iwe i Nyamirambo, hakurikiraho n’igikorwa cyo kumusezera mu cyumba cy’inama z’Inteko Rusange ya SENA, byabanjirije ibitambo cya Misa no gushyingura mu irimbi rya Rusororo. Mu kumusezera bwa nyuma muri Sena, abantu batandukanye bavuze amagambo akomeye agaragaza uburyo Jean de Dieu Mucyo yari umuntu udasanzwe.
Mu butumwa bwa Nyakubahwa Perezida wa Repubulika y’u Rwanda Paul Kagame, bwasomwe na Minisitiri mu biro bya Perezida, Madamu Venantie Tugireyezu, yavuze ko u Rwanda rubuze Umugabo, umuyobozi w’Ingirikamaro ukunda igihugu. Ibi Perezida yavuze, bije bisanga ibyo yavuze ubwo yarahizaga abayobozi bashya muri Guverinoma, aho yagize ati: "Nifatanyije n’abagize Umutwe wa Sena kuri Senateri Jean de Dieu Mucyo duherutse gutakaza. Nyakwigendera Mucyo yari umuyobozi mwiza, utariremerezaga nka bamwe dukunze kubona... Tuzahora tumwigiraho gukora akazi neza tutiremereje".
Mu bandi bavuze amagambo akomeye agaragaza ubutwari bwa nyakwigendera, Senateri Jean de Dieu Mucyo, harimo Umunyamabanga Mukuru w’Umuryango FPR Inkotanyi, Ngarambe Francois Xavier, mu ijambo rye akaba yagize ati: "Intwari ntizipfa, bityo Mucyo yaratabarutse"
Mu izina ry’abagize SENA bose, Perezida wa Sena Makuza Bernard we yagize ati: "SENA natwe turi umuryango wa Nyakwigendera Hon. MUCYO Jean de Dieu, tuzakomeza kubanira abo asize nk’uko na we yabikoreye benshi yakoranye cyangwa yabanye nabo. Ndetse n’abamuganaga atabazi ntibigeze bahezwa..."
Yasobanuye uburyo itabaruka rya Hon.MUCYO J.de Dieu ari igihombo gikomeye ku muryango we, kuri SENA no gihugu cyose, u Rwanda rukaba rubuze imfura, yubahirwaga KUGIRA IMPUHWE. Yavuze uburyo benshi ari abahamya b’ibakwe yatabaranye ngo yifatanye n’abandi mu rugamba rwo Kwibohora, ubwo nawe yari amaze gatabarwa, kandi abamumenye bya hafi bakaba bazi ubwitange bwe mu mirimo itandukanye, inama zuzuye ubushishozi n’ineza, n’uburyo yasabanaga n’abantu bose.
Nyakwigendera Senateri MUCYO yashimiwe uburyo yahoraga aterwa ISHEMA n’u Rwanda nk’igihugu cye, ndetse agaterwa ishema no kuba Umunyarwanda. Yashimiwe kandi kuba yararanzwe no kwiyoroshya, gufatanya n’abandi no kubatega amatwi, inama zubaka, Ubusabane n’Ubupfura, kugira impuhwe, guha imbaraga no gushyigikira abafite ibibazo n’abatishoboye, muri ibyo byose agaharanira ukuri no kwanga akarengane.
Perezida wa SENA, Bernard Makuza ati: "Uyu mwanya dusezera kuri Hon.MUCYO, ni umwanya wo kumushima, kandi dusaba Imana ngo ihoze umuryango asize. N’ubwo agiye tukimukeneye, adusigiye urugero rwiza; yujuje inshingano ze neza, atanga umusanzu ukwiye mu kivi yateruranye n’abandi"
Mucyo Jean De Dieu wari Umusenateri mu Nteko Ishinga Amategeko y’u Rwanda, yatabarutse kuwa Mbere tariki 3 Ukwakira 2016 azize urupfu rutunguranye. Yari muzima, yagiye ku kazi yitwaye mu modoka nta kibazo, ndetse abaherukanaga nawe bemeza ko nta kibazo yari afite. Mu masaha ya mugitondo ubwo yageraga ahakorera Sena y’u Rwanda, yatsikiye azamuka kuri esikariye (escaliers) ahita yikubita hasi, bahamukura bamujyana mu bitaro byitiriwe umwami Faycal ariko yahageze bihita byemezwa ko yashizemo umwuka.
Mucyo Jean de Dieu yavutse tariki 07/12/1961; avukira i Nyanza mu Majyepfo ariko ubundi Akomoka I Mbazi (Butare). Ni mwene Mucyowintore Thomas na Uzanyamaberuka Marciana, aba babyeyi ye bombi bitabye Imana akiri mu mashuri yisumbuye.
Abana ba Hon Jean de Dieu Mucyo, mu muhango wo gusezera bwa nyuma ku mubyeyi wabo
Mucyo Jean de Dieu yari yubatse, yashakanye na Uwimana Rose bakora ubukwe mu 1995 nyuma ya Jenoside. Yatabarutse afite abana bane, Umukobwa n’abahungu batatu. Umwana w’imfura yitwa Thierry Mucyo w’imyaka 20 y’amavuko, Clement Mucyo w’myaka 19, Kelly Mucyo w’imyaka 16 na Herve Mucyo w’imyaka 13.
ANDI MAFOTO Y’IMIHANGO YO GUHEREKEZA NO GUSHYINGURA MUCYO JEAN DE DIEU:


text:
Hari ibihe bigora abantu benshi bakananirwa kwizera no kwiringira Imana babigezemo. Akenshi usanga iyo ibi bintu bibonetse uwizeraga Imana atangira kugenda asubira inyuma, rimwe na rimwe umuntu akaba yagera ku rwego rwo kutabona umwanya wo gusenga no kwiga ijambo ry’Imana.
1. Akazi : Kubona akazi ni byiza, kuko akenshi tuba twifuza kugira icyo dukora kugira ngo tubeho imibereho myiza. Ibyanditswe byera biravuga ngo udakora ntakarye. Gusa igiteye agahinda ni uko iyo akazi kabonetse, akenshi umwanya umuntu yabonaga wo kujya mu materaniro, gusoma Ijambo ry’Imana ugenda ugabanuka, ndetse n’akanya ko gusenga kakaba gake. Ibintu byose dukora mu buzima ni ibyemezo bikomeye. Iyo akazi kabuze, turangwa no kwiheba gukomeye, ndetse rimwe na rimwe tugatekereza ko Imana yatwibagiwe. Nanone iyo kabonetse umwanya urabura. Hatabayeho gufata icyemezo gikomeye, twabura Ijuru. Umuntu wese, wowe nanjye turimo, yaremwe kubera impamvu nziza. Buri muntu agira uruhande rwiza kandi hari ibintu ashobora gukora neza bikagaragaza itandukaniro ryiza. Ibyo ni byo Imana ishaka ko tugaragariza abandi. Akenshi, dutekereza ko akazi kacu ari ako gutuma tubona byinshi, kuzamuka ku rundi rwego, kubona amafaranga menshi no gutuma tumenyekana. Niba uri Umukristo rero, Yesu agufitiye akazi katari ako gutuma ubona byinshi ahubwo kugira ngo we abone benshi. Igihe cyose iyi izaba intego yacu, kandi tukemera gukora ibyo atuyoboramo byose, tuzabaho ubuzima bwishimye gusa. Icyo gihe ntituzaba tukijya ku kazi gusa ahubwo tuzajya tujyanwayo no kugaragaza itandukaniro. N’igihe kabuze, tuzagaragaza itandukaniro ryiza aho turi hose.
2. Urubyaro: Ntibyorohera ababyeyi benshi kwizera Imana no gukomeza kubana na yo igihe babuze urubyaro ariko kandi n’ igihe bungutse abana benshi biba ikibazo. Haba igihe umubyeyi agize ibyago abana bakamunanira cyangwa bakagira ibindi bibazo runaka bituma umwanya munini ushira batekereza kuri abo bana. Urugero nk’ iyo umwana akoze impanuka, agize uburwayi runaka; bituma umubyeyi amutekerezaho cyane bikaba byatuma ukwizera kwe kugenda kudohoka. Ariko igihe umuntu ari muri icyo gihe nibwo yari akwiye kwiringira Imana cyane. akazirikana ko iyatumye abaho ibasha gukora ibirenze ibyo atekereza.
3. Urushako: Iyo washatse uba uri ahantu hashobora gutuma wizera Imana ku rugero rwo hejuru cyangwa, ukabura kwizera burundu. Abenshi bahura n’ ingorane iyo bamaze gushaka, bityo bakabura kwizera. Inshingano ziba zimaze kwiyongera bityo umwanya ukaba muto. Igihe cyo kubana n’Imana kigenda kigabanuka kugeza igihe kizabura burundu. Abandi bakagira ibyago byo gushaka nabi bagahorana amaganya n’ agahinda. Igihe cyose Yesu atagizwe nyambere mu gushyingiranwa kw’ abantu runaka, urugo rwabo ntirushobora kwerereza Yesu. Ariko igihe ahawe agaciro mu rugo umuryango uba ikitegererezo.
Iyo utarashaka hari ugushidikanya gutandukanye uba ufite. Iyo umuntu ari mu kigero cy’imyaka 20 na 25 akiri ingaragu, aba ari "mu gika cya Uh-Oh". Aha umuntu aba areba abandi bafite incuti, bashyingirwa agatekereza ko afite ikibazo, agatangira kwibaza, ati "Uh-Oh Ni iki cyaba kitagenda neza ubu?" Iyo afite hagati ya 25 na 30 akiri ingaragu aba ari mu gika cyo kwibaza cyane. Aha noneho atangira intambara yo gutongana n’ Imana mu magambo, agatangira kwibaza icyo azira, ati: "ko nakoze ibyo nasabwaga gukora byose none nkaba mbona ntakigenda?" Atangira gutekereza ko kugira ngo ubone incuti bigusaba kujya mu mishyikirano.Iyo ageze 30 no kuyirenza akiri ingaragu, aba ageze mu gihe cyo kwiheba. Aha noneho ikizere kiba cyaratangiye kuyoyoka no kwizera kwaracogoye. Aba atekereza ko igihe yamaze asenga anakorera Imana cyapfuye ubusa kuko avuga ati iyo Yesu aza kuba amukunda cyane, aba yarashatse mbere.
Ibi bihe ntibyoroshye, ariko birashoboka ko uku gushidikanya gushobora kuguhindukiramo imbaraga zo kwiringira no kwizera Imana biruseho. Iyo dufashe icyemezo gikomeye cyo kubanza Yesu imbere, atuyobora ku byiza tutatekereza mu buzima bwacu bwose.
4. Ubuzima busanzwe : Ijuru ni ryiza, kandi abakristo bajyayo iyo bapfuye; ariko kuba umukristo ntibivuze kujya mu ijru ako kanya. Kuba umukristo ni kimwe no gusa na Kristo ni ikindi. Ibitekerezo byo kumva ko iyo umuntu abaye umukristo biba birangiye, biteza ibibazo bikomeye cyane, bigatuma abantu bakoresha ibyabo nabi, bigatuma tudatekereza ku by’ ubundi buzima bwacu, kandi nabwo butureba. Gusa, Iyo tubaye abakristo, Nkuko biri mu gitabo cy’Abaroma 10:9 , tugomba kwatura ko Yesu ari umwami. Ibi bishatse kuvuga ko adakwiye kuba igice kimwe cy’ubuzima bwacu, ahubwo akwiye kuba ubuzima bwacu(Abakolosayi 3:3-4).
Kurenga uru rwego rwo kwegurira Yesu igice kimwe cy’ubuzima bwacu ahubwo tukamwegurira byose; bitubashisha kubaho mu mudendezo kuko bituma twihana buri munsi igihe twacumuye, tugasaba ubufasha igihe ducitse intege, tugasaba imbaraga zo guhangana n’ ibigeragezo kandi tukabasha gukururira abandi kuri Yesu aho gutuma bamuhunga kubera twe.
5. Amafaranga: Amafaranga ni ikintu gikomereye abakristo benshi kwegurira Imana. Ni n’ ikintu kigoye kugenzura mu buzima bw’abantu benshi. Igihe cyose Yesu Atari we ugenzura ibintu byawe, nta mugenzuzi biba bifite.
Ingingo y’amafaranga ni ikintu kigari! Yesu na we yavuze byinshi kuri iyi ngingo. Yavuze ko aho ubutunzi bwacu buri ari naho imitima yacu iba iri (Matayo 6:21). Yavuze kandi ko amafaranga ari yo ya mbere ahanganye n’ imitima yacu (Matayo 6:21). Nanone mu byanditswe Pawulo yavuze ko urukundo rw’ amafaranga ari umuzi w’ ibibi byose (1Timoteyo 6:10). Uburyo dukoreshamo amafaranga yacu bigaragaza urugero rwacu rw’ubuyoboke ku Mana.
Igihe cyose umuntu yiyemeje kuba umuyoboke wa Kristo, agomba kumukurikira n’ ibye byose. Kandi uko umugira nyambere (Atari ukwiyerekana) ku butunzi bwawe, ubaho ubohotse kandi uhiriwe.


text:
Inkingi z’Ubwami bw’Imana. Pasitori Jonathan
Nuko bamaze kumenya Ubuntu nahawe (abo mvuga ni Yakobo na Kefa na Yohana abashimwa ko ari inkingi)…….(Abagalatiya 2:9)
Nuko ashinga izo nkingi ku ibaraza ry’urusengero, iy’iburyo ayita Yakini, iy’ibumoso ayita Bowazi. (1Abami 7:21)
Kandi Yehowasi akiri ku ngoma ye, Elisa afatwa n’indwara ariyo yamwishe. Yehowasi umwami w’abisiraheli aramanuka ajya aho ari, aramuririrra aravuga ati” YE BABA DATA WE, ko wari amagare n’abanyamafarashi ba Isiraheli” (2 Abami 13:14)
Mu buzima busanzwe, inkingi nizo zifata inzu, kandi nuko zidataka ariko ziba zifashe ibintu byinshi kandi biremereye. Ubwami bwose bwo mu isi nabwo buba bufite abantu bafatwa nk’inkingi zabwo, kenshi abo bantu ntibaba bazwi cyangwa bafite umurimo kanaka uzwi ; ariko nibo bita abavuga rikijyana, icyo bashatse nicyo gikorwa, icyo badashatse ntigikorwa.
Muri bibiliya, hari abantu batigeze bavugwaho ibintu byinshi, nka Metusela bavuze umubare w’abana yabyaye gusa, Tomasi nta kintu avugwaho cyane, n’abandi. Ariko hari abandi bavugwaho ko bari inkingi.
Yakobo yihanganishije benshi, abatotezwaga, akajya abibutsa ko Yesu yari yarababwiye ko ariko bazagenzwa. Natwe tube inkingi zo gukomeza abandi, tubihanganisha muri iyi nzira, ngo badateshuka bakayivamo.
Petero (ariwe Kefa) yari inkingi ikomeye, nubwo mbere yagiraga ibibazo byinshi ,Yesu yaba ari gukiza abantu ati "abagukurikiye tuzahembwa iki" ; ubundi yagendanaga inkota kandi akurikiye Yesu ; ariko nyuma yo kwuzura Umwuka wera, yarahindutse agira impano yo kurobanura imyuka. Ubwo Ananiya na Safira babeshyaga Umwuka wera, yarabibabwiye. Dukeneye abantu bameze nkawe mu murimo w’Imana.
Indi nkingi ni Yohana, we ntiyagiye mu makuru menshi y’amasekuru ya Yesu, ahubwo yavuze Yesu ko ariwe Jambo. Yibutsaga urukundo rw’ijuru mu nyandiko ze, akavuga no ku by’igaburo ryera, yakundaga Pasika. Iyo bashakaga kumenya ibyerekeranye n’igaburo ryera baramutumiraga.
Habaho abandi bantu baba inkingi mu gihugu, mu muryango no mu itorero. Namani yagize ikibazo cyo kurwara ibibembe, umuja we aba nk’inkingi muri uwo muryango, amurangira Elisa. Namani ajya kureba Elisa, amutegeka kwibira mu mazi abanza kubyanga, ariko abamuherekeje baramubwira bati "iyo agusaba ikintu gikomeye ntuba ugikoze ?" Namani aremera arabikora akira ibibembe, bimenyekana ko mu Isiraheli hari Imana ; Elisa aba inkingi mu gihugu cye, hamenyekana ko Imana ya Isiraheli ariyo Mana.
Natwe dukeneye inkingi kugirango abantu bakire. Kandi dukeneye n’abandi baba inkingi bakerekana Imana yacu.
Rusi nawe yabaye inkingi, ubwo yangaga gusiga nyirabukwe akajyana nawe ; kuko yaribwiraga ati "sinaba narakunze umuryango igihe nawinjiragamo bavuza impundu, noneho igihe cy’amarira kije ngo ntererane mabukwe". Yageze mu gihugu cya Betelehemu, asanga ingano zeze ajya guhumba, ahura na Boazi, maze Boazi aramubwira ati "Uwiteka wahungiye munsi y’amababa ye akugororere". Nyuma yaje kubyarana na Boazi umwana bamwita Obedi, Sekuru wa Dawidi, avanwa mu muryango w’Abamowabu ajya mu wa Yuda.
Dukeneye abantu bakizwa bakava mu miryango bari barimo, bakaza mu muryango w’abana b’Imana.
IMANA IDUHE KUBA INKINGI KUGIRANGO TUBERE ABANDI UMUMARO
Pasitori Jonathan


text:
Ushobora gufasha umurimo w’Imana
Gushyigikira umurimo w’Imana
Kandi babwiriza bate batatumwe?..... Abaroma 10:15
Ninde wigeze kuba umusirikare akitunga? … 1 Abakorinto 9:7
Gushyigikira ivugabutumwa n’abatwara ubutumwa bwiza ni ngobwa. Amafaranga yawe n’ ubutunzi bwawe nkuko Imana yakuyobora gukora mukwagura ubwami bw’ Imana.
1.Gufasha abajyana ijambo ry’ Imana:
Si bose bashobora kujyana ijambo ry’ Imana aho rikenewe bakaryigisha, kandi si bose bafite uwo muhamagaro wo kwigisha no guhagarara imbere y’ abantu. Ariko iyo utanze amafaranga yawe cyangwa ubutunzi bwawe ukishyurira ugiye kuvuga ijambo ry’ Imana uba ubaye “ partner” kandi uba ufatanije n’ abakozi b’ Imana hamwe n’ Umwuka wera kujyana ubutumwa, imigisha iboneka mumurimo w’ Imana ikakugeraho nawe!
2. Hari inzira imwe y’ Imana yo kuguha imigisha mumwuka no mumubiri.
Yesu yaravuze muri Mariko 10:29-30 Ndababwira ukuri yuko ntawasize inzu cyangwa bene se cyangwa bashiki be cyangwa nyina….atazabihabwa ibiruta incuro ijana muri iki gihe cya none no mugihe kizaza…Nyuma akazahabwa ubugingo buhoraho.
3. Hari inzira yo gufasha abakozi b’ Imana ngo bataremererwa n’ umutwaro w’ igikorwa cy’Imana bonyine hamwe n’ ubuzima bwabo bwa buri munsi.
Niyo mpamvu intumwa Paulo abaza ngo ninde wigeze kuba umusirikare akitunga?1 Abakorinto 9:7 Hari ababwiriza butumwa benshi batarashobora gukora umurimo w’Imana kubera ubushozi buke bwo kujyana ubutumwa bwiza kandi wareba n’ imibereho yabo ya buri munsi ugasanga itari myiza, kuko Imana itarabakingurira imiryango y’ amafaranga yabo yo gukora umurimo w’ Imana. Niyo mpamvu rero Imana ihagurutsa abantu bo kubafasha umurimo w’ Imana.
Yesu kristo ubwe yarafashijwe:
Nibyo Yesu Kristo yarafashijwe mu murimo w’ Imana yakoraga no mubuzima bwe bwa buri munsi ari hano kw’ isi.
Mubuzima bwe bwa buri munsi:
Imana yamuhagurukirije ababyeyi bo kumufasha mw’ ivugabutumwa kandi bakoresheje amafaranga yabo n’ ubutunzi bwabo. Luka 8 :1-3
Aho kubwiririza:
Petero rimwe yamuhaye ubwato bwe ngo abwifashishe mukubwiriza abantu, undi muntu yamuhaye inzu Luka 5 :17-26 hari undi munsi abakuru b’ idini bamuhaye isinagogi Luka 4 :16-30
Yesu bamusabye umusoro :
Yesu bamusabye umusoro yahise atuma Petero kuroba ifi kugira ngo baronke shekeli Matayo 17 :24-27 mur’ iyi minsi isamaki wayigereranya n’ abantu bakirizwa mubiterane bitandukanye kuko Yesu yavuze ngo nzabagira abarobyi b’ abantu. Kubw’ iyo mpamvu hakwiye shekeli kugira amafi menshi arobwe.
Yesu yakeneye uko afata urugendo :
Yesu yakeneye uko yagenda kugira ngo yinjire muri Yerusalemu, yatumye abigishwa be kuzana indogobe. Nyiri ndogobe arayitanga mugutera inkunga Yesu kubw’ urugendo yarafite rwo kujya I Yerusalemu Luka 19:28-36
Yesu yashatse aho akorera igaburo ryera:
Pasika iri hafi gushyika yashatse ahantu hatuje ho gutegurira igaburo ryera no kuganirira n’ abigishwa be ibyo umurimo. Hari uwitanze inzu ye kugira ngo uwo murimo ubashe gukorwa Luka 22:7-39
Paulo nawe yarafashijwe:
Paulo nawe yarafashijwe nabamwe mubo bari bafatanyije umurimo Ibyakozwe n’ intumwa 18:1-3 kandi Imana yamuhagurukirije abantu benshi bo kumufasha umurimo w’ Imana hamwe n’ ubuzima bwe bwa buri munsi.
Yandikiye Abafiripi ati kuva mvuye I makedoniya ntarindi torero ryamfashije mubyo gutanga no kwakira Atari mwebwe mwenyine…Abafiripi 4:15-18
Murubwo bwitange Paulo yabashije gukora umurimo w’ Imana kandi nabitanze bagira umugisha. Abafiripi 4:19
Natwe dukeneye ubwitange bwanyu:
Niba Yesu yarafashijwe, na Paulo agafashwa natwe nuko dukeneye inkunga kugira tubashe kuzuza ubushake bw’ Imana n’ umuhamagaro w’ Imana.
Imana ivugane n’ umutima wawe muri aya magambo Imana igushyiremo umutwaro wo gushyigikira umurimo w’ Imana.Kandi Imana iguhe umugisha n’ ubushobozi kugira icyo wifuza gukora mugutera inkunga ukigereho.
Umurimo wo kujyana ubutumwa s’ igikorwa cy’ umuntu umwe ariko dufatanije tuzakora mumbaraga, kandi vuba, kandi umurimo waguke.
Turashima Imana kubw’abantu bitanze kugira igikorwa cy’ Imana gikorwe batubereye umugisha mw’ ivugabutumwa no mubuzima bwacu bwa buri munsi.
Ubu rero igikorwa cy’ Imana cyaragutse cyane kandi kirakomeza kwaguka vuba vuba cyane. Kandi iyo bigenze bityo n’ uburyo bwo kugikora buriyongera ariko Imana ishimwe ko Yesu yishyuye byose kumusalaba kugira ngo umurimo we ukorwe. Kandi yashyize mubantu umutwaro wo gushyigikira umurimo we.
Nziko ufite amatsiko yo kubona igikorwa cy’ Imana gikorwa kandi ubutumwa bwiza bukagera kubantu benshi uhereye mu Rwanda no mumahanga yose. Nakubwira ko Imana yadusigiye kubwiriza ubutumwa bwiza gusa dukeneye inkunga yawe kugira umurimo wihute kandi waguke bityo nitugera kwa Yesu azatugororera.
Ushobora kwitanga buri kwezi.
Ushobora kwitanga uko uzabashishwa n’ Imana.
Twakwandikiye uko uzatugezaho ubwitange bwawe.
Igihe cyose tuzakugezaho uko umurimo w’ Imana uri gukorwa hamwe n’ ibitangaza Imana iri gukora mumurimo w’ Imana.wasoma ahanditse ubuhamya murakoze.


text:
Amajyaruguru: Abaturage barasabwa ubufatanye n’abayobozi mu guhigura imihigo yabo neza.
Tariki ya 12/12/2014, mu murenge wa Bushoki ho mu karere ka Rulindo,mu  ntara y’amajyaruguru habereye inama yahuje abayobozi mu ntara y’amajyaruguru ,inama yari igamije kurebera hamwe uko igenzura More...
Guverinoma irashaka guteza imbere akarere ka Rutsiro mu buryo bw’umwihariko
Abayobozi bo ku rwego rw’igihugu barimo abaminisitiri batatu bagendereye akarere ka Rutsiro tariki 24/01/2013 basura ibikorwa bitandukanye ndetse baganira n’abaturage hamwe n’ubuyobozi bw’akarere More...


text:
Bamwe mu bagore usanga bashimishwa no kwikundira abasore bakuze cyangwa abagabo aho gukunda abasore bari mu kigero kimwe. Aba bagabo ngo baba bafite umwihariko abasore bakiri bato benshi badakunze kuba bafite nk’uko bitangazwa na elcrema.
Bazi gufata abagore neza kuruta abakiri bato
Imwe mu mpamvu ituma abagabo bakuze bakundwa n’abagore kuruta abakiri bato, ngo ni uko bamenya kwita ku bagore cyane kurusha abakiri bato. Kubera kumara igihe kinini ngo baba barahuye n’abakobwa benshi igihe cyo(...)
Bamwe mu bagore usanga bashimishwa no kwikundira abasore bakuze cyangwa abagabo aho gukunda abasore bari mu kigero kimwe. Aba bagabo ngo baba bafite umwihariko abasore bakiri bato benshi badakunze kuba bafite nk’uko bitangazwa na elcrema.
Bazi gufata abagore neza kuruta abakiri bato
Imwe mu mpamvu ituma abagabo bakuze bakundwa n’abagore kuruta abakiri bato, ngo ni uko bamenya kwita ku bagore cyane kurusha abakiri bato. Kubera kumara igihe kinini ngo baba barahuye n’abakobwa benshi igihe cyo gufata umwanzuro rero ngo uwo ahisemo amwitaho.
Bemera umugore uko ari
Mu gihe abagabo bakiri bato akenshi bashimishwa n’umugore usa neza cyangwa ufite uburanga burangarirwa n’abandi, ngo si ko biri ku bagabo bakuze kuko bo ngo bita ku kiri mu mugore kandi ngo bazi kwihanganira intege nke ze.
Abagore bakunda abagabo bifite
Abagore benshi bakunda abagabo bafite amikoro usanga akenshi kandi aba bagabo baba baramaze kugira imitungo yabo mu gihe abagabo bakiri bato akenshi aribwo baba batangiye kuyishaka batarafatisha ubuzima.
Akenshi baba bakuze mu bitekerezo
Abagore ngo babangamirwa no kubana n’umugabo udafite ibitekerezo bireba kure nyamara ngo usanga akenshi abagabo bakuze baba berekeje ibitekerezo byabo ku mishinga y’ejo hazaza ngo bigatuma benshi mu bagore bishimira kuba bakunda bene aba bagabo.
Abagabo bakuze ntibajya bapfusha igihe cyabo ubusa
Kuba aba bagabo batajya bagira ubwoba bwo kuvuga ikibarimo ngo bitandukanye n’abasore bakiri bato kuko ngo niba ashaka ko mukundana nk’inshuti zisanzwe arabikubwira cyangwa akakubwira niba ashaka ko mwazabana mu gihe ngo abasore bakiri bato usanga hari ubwo bahuzagurika mu gufata ibyemezo.
Ntabwo baba bakita ku byahise
Mu gihe abasore bakiri bato usanga hari aho baba bagitekereza ku bakobwa bahuye mbere ngo abasore bakuze ntago uyu mwanya bawugira kuko ngo ibitekerezo byabo biba byararenze kuri iyi mitekerereze ahubwo ngo bashimishwa n’abo bari kumwe kandi bagashishikazwa no kubitaho.
Abagabo bakuze ntibajya bapfusha igihe cyabo ubusa photo internet
Yanditswe na Niyomugabo/Muhabura.rw


text:
Iki ni kimwe mu bibazo abantu benshi bibaza, bamwe bitewe n’uko bumva bararikiye kunywa ibinyobwa by’ubwoko bwose bataba bashaka ubabwira ibyo bakwiye kunywa n’ibyo badakwiye kunywa. Yewe nutanze inyigisho ibuza abantu kunywa inzoga kenshi yitwa ukabya ibyo gukizwa, uretse ko hari amatorero amwe n’amwe aba abyemeranywaho n’abayoboke bayo bose.
Aha turifashisha inkuru imwe yabereye ku kibuga cy’indege ahantu, hanyuma uraza kumva isomo rikubiyemo n’icyo ukwiye gukora.
Igihe kimwe Kompanyi y’indege itwara abantu i Burayi yariho itangira, hari umugabo umwe w’umukristo wari mu rugendo icyo gihe. Umuntu umwe mu bashinzwe kwakira abakiriya aramwegera amuha icyo kunywa ( gisindisha) ariko ntabwo yasabwaga kwishyura. Wa mugabo w’umukristo aramuhakanira mu kinyapfura ko atanywa inzoga.
Hashize umwanya muto wa muntu ushinzwe kwakira abantu aragaruka noneho yatunganije neza ya nzoga ku isahani nini nziza rwose ngo wenda byatuma noneho yemera kuyifata, ariko n’ubundi mu kinyabupfura kiza cyane wa mugabo w’umukristo aramuhakanira, amubwira ko atanywa ibisindisha.
Uwakiraga abantu biramuyobera ahitamo kubimenyesha umuyobozi we. Umuyobozi yegera wa mugabo yitwaje indi sahani nziza, yayitakishije indabyo, aramubaza ati ‘’ Ese haba hari icyo wanenze muri serivisi zacu? Rwose turakwinginze uryoherwe, ntabwo tukwishyuza ni ako turengerezaho abakiriya gusa.
Wa mugabo aramusubiza ati’’ Ndi umukristo, sinjya nywa ibisindisha.’’ Wa muyobozi akomeza guhatiriza ngo wenda yakwemera kunywaho.
Nyuma icyakurikiyeho, wa mugabo w’umukristo yasabye uwo muyobozi wamwingingaga ko yaha no ku muyobozi w’indege ( Umupirote) nawe akanywa. Umuyobozi aramubwira ati ‘’ Ni gute umupirote yanywa inzoga kandi ahuze? Aramutse anyweye inzoga haba hari amahirwe menshi y’uko indege yakora impanuka igahanuka?’’
Wa mugabo amusubizanya ikiniga yenda guta amarira ari nako azunguza umutwe ati ‘’ Njyewe ndi umukristo, igihe cyose mba mpugiye ku kurinda kwizera kwanjye/agakiza kanjye, none rero ndamutse nyweye ibisindisha nshobora gukora impanuka nkaroha ubuzima bwanjye bwose.’’
Nshuti ukwiye kumenya ko uyoboye ubuzima bwawe, uri umuyobozi w’ubugingo bwawe, ujye witonda kuko uhetse ibintu by’Uwiteka niba yarakugiriye ikizere akaguhamagarira kuba mu bana be.
None ko isi idashobora guha ibisindisha uwo yahaye inshingano yo kuyobora indege, kimwe n’ibindi ni gute wowe uba uhugiye ku kurinda ubugingo bwawe ukanywa ibisindisha, urumva bitazakurangaza ukaburoha?
Ntabwo ari ibisindisha gusa/inzoga, ahubwo ukwiye kwirinda ikintu cyose cyakurangaza ugatakaza kuba uwo Imana ishaka ko uba we. Imana iguhe umugisha.
Yesaya5:22 Bazabona ishyano abigira intwari zo kunywa inzoga, bakagira imbaraga zo guturira ibisindisha.


text:
Abantu bajya bisanga mu kigeragezo ku buryo ushobora no gutekereza ko Imana ariyo ikugerageje,impamvu batekereza gutyo irumvikana rwose ariko se koko ni ukuri?. Yesu yatwigishishe uko dukwiye gusenga aravugaga ngo nitujya dusenga tujye tuvuga duti” Nuko musenge mutya muti “ Data wa twese uri mu ijuru………Ntuduhane mu bitwoshya, Ahubwo udukize Umubi, Kuko ubwami n’ubushobozi n’icyubahiro ari ibyawe, None n’iteka ryose. Amen”. Matayo 6:13. Kimwe niyo usomye Luka 4 na Matayo 4, hatubwira ko Imana yajyanye Yesu mu butayu kugeragerezwayo na satani.
Ariko kurundi ruhande, Imana ivuga ko nta muntu numwe yagerageresha gukora icyaha” Umuntu niyoshywa gukora ibyaha ye kuvuga ati “Imana ni yo inyoheje”, kuko bidashoboka ko Imana yoshywa n’ibibi, cyangwa ngo na yo igire uwo ibyohesha.Ahubwo umuntu wese yoshywa iyo akuruwe n’ibyo ararikiye bimushukashuka.Yakobo 1:13-14 Ubyumvise wakumva ko ari ukuvuguruzanya ndetse n’abakristo biragoye ko bizera ko byose ari ukuri ariko mu mugambi w’Imana ntakuvuguruzanya kubaho bibaye ari byo kandi byaba ari ubwiru bwayo tuzamenya tugeze mu ijuru.
Ntawatekereza ko Imana yakuyobora mu kigeragezo cyo gutsindwa mu byo waba ukora byose cyangwa mu buryo bwo kugutsindishiriza ariko mu rundi ruhande igucisha mu bikomeye kugira ngo urushehogusa na Yesu.” Kandi tuzi yuko ku bakunda Imana byose bifataniriza hamwe kubazanira ibyiza, ari bo bahamagawe nk’uko yabigambiriye,kuko abo yamenye kera yabatoranirije kera gushushanywa n’ishusho y’Umwana wayo, kugira ngo abe imfura muri bene se benshi.Abaroma 8:28-29.
Ibi birasobanura ko ibyo Imana yemera ko bitugeraho mu buzima bwacu aba ari kubw’umugambi mwiza Imana idufitiye kuko iba ishaka ko dukura kandi tukarushaho gusa na Yesu. Nubwo Yesu yari umwana w’Imana ariko yarushijeho gukomera no kumvira binyujijwe mukugeragezwa no kubabara,yabashije kwihanganira imibabaro yose kugira ngo asohoze umugambi w’Imana ku buzima bwe.Imana ikoresha inzira y’ibigeragezo mu kudukuza kugira ngo tubashe gukomera nkuko Yesu yabashije kubikomereramo.
Ushobora kwibaza impamvu wakurikira Imana kandi ariyo kukuzanira ibibazo n’ibigeragezo gusa,ukwiye kumva ko ari ngombwa kubicamo kugirango ubashe gusa na Yesu.Bibiliya isobanura impamvu ibyo byose bibaho” kandi mwibagiwe kwa guhugura kubabwira nk’abana ngo “Mwana wanjye, ntugasuzugure igihano Uwiteka ahana, Kandi ntugwe isari nagucyaha.Kuko uwo Uwiteka akunze ari we ahana, Kandi akubita ibiboko abo yemera bose ko ari abana be.” Nimwihanganira ibihano, muba mugaragaje ko muri abana b’Imana. Mbese ni mwana ki udahanwa na se?Ariko niba mudahanwa nk’abandi bose, noneho muba muri ibibyarwa mutari abana nyakuri,Ko dufite ba data batubyaye ku mubiri, bakaduhana natwe tukabubaha, ntidukwiriye kurushaho cyane kugandukira Se w’imyuka tugahoraho?Kuko ba bandi baduhanaga iminsi mike nk’uko byari bibabereye byiza, naho uwo aduhanira kugira ngo bitubere byiza dusangire kwera kwe.Nta gihano kinezeza ukigihanwa ahubwo kimutera umubabaro, ariko rero hanyuma cyera imbuto zo gukiranuka zihesha amahoro abamenyerejwe na cyo”. Abaheburayo 12:5-11
Ugendeye kuri icyo cyanditswe,hari ibyo ukwiye kugenderaho kugira ngo ubashe kumenya uko watambuka mu bigeragezo:
Ntukitware uko ushatse.ukwiye guhora wumva ko Imana yashyizeho ibigeragezo kugira ngo igucure ikugire uko yo ibishaka ubone gusa na Yesu Kristo wizeye.
Ntukabererekere ibigeragezo.ujye uhora wibuka ko gusa na Yesu ari ikintu gikomeye,kuba wabinyuramo ukabivamo wahindutse mushya ujye wumva ko ari ibyigiciro gikomeye cyane.
Ntibikagutere uburakari n’umujinya.usabwa guha ikaze Imana mu buzima bwawe kugira ngo ibugenge uko ibiteganya. Ntukarwanye umurimo w’Imana ikora mu buzima bwawe. Wiyegurire Imana kuko yiteguye gusohaza umugambi ifite ku buzima bwawe ,ubyakire kandi usabe Imana iguhe imbaraga zo kubivamo neza.Ntabwo Imana izaguha ibigeragezo udashoboye kwihanganira.


text:
2 abatesalonike 1
1.Pawulo na Siluwano na Timoteyo, turabandikiye mwebwe abo mu Itorero ryAbatesalonike, bari mu Mana Data wa twese no mu Mwami Yesu Kristo. 2.Ubuntu namahoro bibe muri mwe, biva ku Mana Data wa twese no ku Mwami Yesu Kristo.
Kujya mbere no gushikama byAbatesalonike mu byo kwizera
3.Dukwiriye kubashimira Imana iteka bene Data nkuko bikwiriye, kuko kwizera kwanyu kugwira cyane, nurukundo rwumuntu wese muri mwe mukundana rugasāga. 4.Ni cyo gituma ubwacu tubirata mu matorero yImana, turata kwihangana kwanyu no kwizera mu byo murenganywa byose namakuba mushinyiriza. 5.Ibyo ni ibyerekana ko Imana idaca urwa kibera, ngo mutekerezwe ko mukwiriye kwinjira mu bwami bwayo kandi ari bwo mubabarizwa, 6.kuko ari ibitunganiye Imana kwitura ababababaza kubabazwa, 7.kandi namwe abababazwa kubitura kuzaruhukana natwe, ubwo Umwami Yesu azahishurwa ava mu ijuru, azanye nabamarayika bubutware bwe 8.hagati yumuriro waka, ahōre inzigo abatamenye Imana nabatumvira ubutumwa bwiza bwUmwami wacu Yesu. 9.Bazahanwa igihano kibakwiriye ari cyo kurimbuka kwiteka ryose, bakohērwa ngo bave imbere yUmwami no mu bwiza bwimbaraga ze, 10.ubwo azazanwa no gushimirwa abera be kuri uwo munsi, no gutangarirwa ku bwabamwizeye bose kuko ubuhamya twabahamirije bwemewe. 11.Ni cyo gituma tubasabira iteka, ngo Imana yacu ibatekereze ko mumeze nkuko bikwiriye abahamagawe na yo, kandi isohoreshe imbaraga imyifurize myiza yose nimirimo yanyu yose iva ku kwizera, 12.kugira ngo izina ryUmwami wacu Yesu rihimbarizwe muri mwe, namwe mumuhimbarizwe nkuko ubuntu bwImana yacu nubwUmwami Yesu Kristo buri.
Uri gusoma 2 abatesalonike igice cya:


text:
Bikiramariya, nyina wa Jambo akaba n'umubyeyi wacu, yajyanywe mu ijuru n'umubiri we na Roho ye. We bushyinguro bw'Imana, ni we watumye Imana igirana umushyikirano w'agatangaza n'abantu, ni
we watumye kamere-mana yinjira muri kamere-muntu na kamere-muntu yinjira muri kamere-mana bityo muntu n'Imana bagirana umushyikirano w'urukundo. Roho yanjye irasingiza Nyagasani, iyi ndirimbo
ya Bikiramariya, Magnificat, itubere twese isengesho ryacu rihoraho kandi rishimira. Imana yaje kudusura mu bwiyoroshye, inyuze kuri Bikiramariya w'intamenyekana, nyamara amahanga
n'amasokuruza yose akazamwita umuhire. Natwe tuzahirwa niturangwa no kwicisha bugufi, duha Imana abo tubana n'abo tuzahura nabo bose. Umunsi mwiza w'Ijyanwa mu Ijuru rya Bikiramariya.